Фирибгарликми? “Зулфия” мукофоти ғолиб ўрнига бошқа бир қизга топширилган - XABAR.INFO\nФирибгарликми? “Зулфия” мукофоти ғолиб ўрнига бошқа бир қизга топширилган\nМен Халқаро адабий танлов ғолибаси, Евроосиё Ижодкорлар Уюшмаси аъзоси, Халқаро Китоб форумининг 6 карра финалисти, ижоди хорижий адабий тўплам ва нашрларда ёритиб келинаётган ижодкор, Ўзбекистон бегиси кўкрак нишони соҳибаси, қатор республика танловлари ғолибаси (вилоят ё туман босқичи ғолиби бўлиб, республика босқичи иштирокчиси мақомидан фарқли равишда!) сифатида Республика финал босқичида юқори баҳо тўплаган эдим. Тақдирланган қиз эса, асосан вилоят ва туман миқёсида ютуқларга эришган, шунингдек, Ҳиндистонда йога фестивалига бориб-келганини адабиёт оламидаги ютуқ деб ҳисоблайдиган бир қизча эди.\nНатижалар ҳақида хабар топгач, апелляция бериш мақсадида, ўша вақтда Зулфия номидаги Давлат мукофоти комиссия раиси бўлган Эльмира Баситхоновага қўнғироқ қилдим ва муддаойимни айтдим. Баситханова менга ҳали ҳужжат эълон қилинмаганини, йўқ ҳужжатга апелляция бера олмаслигимни, Тошкентга борсам, Республика саралаш босқичи ёзиб олинган видеотасвирларни «кўтариши»ни, бу видеотасвирлар баҳоланган натижалар билан биргаликда Маҳалла ва оилани қўллаб-қувватлаш вазирлигида сейфда сақланаётганини айтди.\nҲужжат эълон қилингач, апелляция бериш учун Тошкентга бордим. Собиқ Хотин-қизлар қўмитаси жойлашган бинода 2020 йил 9 март куни Эльмира Баситханова билан учрашдим. Ўша даврада Гулжамол Асқарова ҳамда ҳакамлар сафида бўлган Қутлибека Раҳимбоева ҳам бор эди. Қутлибека Раҳимбоева Эльмира Баситхановага мен юқори баҳо олиб, тақдирланишга тавсия этилганимни, тақдирлашда хатоликка йўл қўйилиб, бошқа бир қиз тақдирланганини айтди. Эльмира Баситхонова «Агар шундай бўлса, баҳоларини кўринглар, хатоликка йўл қўйилган бўлса, апелляция аризасини ёзсин, 16 март куни келса, кўриб чиқамиз,» – деб айтди. Мен аризани ёздим ва кетдим.\n2020 йил 11 март куни Зулфия номидаги Давлат мукофоти комиссияси таркибида ҳам, ҳакамлар сафида ҳам мавжуд бўлган Мунаввара Усмонова менга олган баҳоларимни кўрсатди. Адабиёт йўналишида 27 балл билан Республика бўйича 3-ўринда эдим, яъни, тақдирлашга тавсия этилгандим. Тақдирланган номзод қиз эса жуда паст баҳо олган, ҳакамларнинг айтишича, берилган саволларга ҳам жавоб бера олмаган экан. 16 март куни боришимни айтиб, кетдим. Баҳоларимни кўргач, кўнглим хотиржам бўлиб, бир-икки ҳафтада аризам кўриб чиқилиб, апелляция билан ишим ижобий томонга ҳал бўлишига ишонардим.\nЛекин 16 март куни Маҳалла ва оилани қўллаб-қувватлаш вазирлиги биносига борганимда, мени ҳатто ичкарига ҳам киритишмади, бақир-чақир, жанжаллар бўлиб ўтди. Эртасига Вазирлар Маҳкамасининг юристи ишга аралашди, Эльмира Баситханованинг қабулига олиб киришди. Эльмира Баситханова юртимизда эпидемиологик вазият юзага келганлиги боис, карантин эълон қилинганини, вазият боришига қараб, узоғи бир-икки ҳафтада ишим ҳал бўлишини айтди. Шунингдек, менга 317 та номзод қизнинг ижодий ишлари ва ютуқларини Президентнинг шахсан ўзи чуқур ўрганиб чиқиб, тақдирланувчиларни ўзи танлаб олганини айтди! Ёрдамчиси (16 март куни мени ичкарига киритмаган аёл) апелляция ўтказилишидан 2 кун аввал хабар бериб, чақириб олишларини айтиб, кузатиб қўйди.\nМен Ўзбекистон Республикаси Президенти Администрациясига, Ўзбекистон Республикаси Бош Прокуратурасига, Ўзбекистон Республикаси Сенатига, Ўзбекистон Республикаси Олий Мажлисига, Ўзбекистон Ёшлар Иттифоқига, Ўзбекистон Республикаси Президенти Халқ қабулхонасига адолатни тиклашда ёрдам сўраб, аризалар ёздим.\nШу билан кучайтирилган карантин бошланди. Мен бирор умид учқуни милт этиб кўзга ташланишини кутардим. Гап унинг мукофотлигида, олий таълим олиш имтиёзи борлигида эмас. Мен адолат истардим, шу оддийгина бир вазиятда ҳам йўл қўйилган адолатсизлик, ноҳақлик, кўзбўямачилик кўнглимни оғритарди.\nМай ойида Зебо Нурманова исмли вазирлик ходимаси (Зулфия номидаги Давлат мукофоти комиссия котиби) менга қўнғироқ қилди. Бу аёл ҳали аризабозлик қилиб юрган пайтларим (2020 йил март ойи ўрталарида) менга «Ҳакамлар қўйган баҳолар ҳеч нимани билдирмаслиги, номзодлар ҳакамларнинг қариндоши бўлиши ва бу ҳолат маҳаллийчиликка олиб бориши»ни айтган, тақдирланувчилар рўйхати Ўзбекистон Республикаси Президенти Администрациясига юборилган ҳужжат ҳақида маълумот бермаслик пайида бўлган.\nУ менга телефон қилиб, аризаларим ўрганилаётганини айтди. Лекин матбуот котибининг телеграм каналида номзод қизларнинг эълон қилинган аннотация (эришган ютуқлар ҳақидаги маълумот)лари ичида нега менинг аннотациямдан эришган ютуқларим рўйхати қисқартириб ташланганини, Халқаро танлов ғолибаси, Евроосиё Ижодкорлар Уюшмаси аъзоси эканим каби жаҳон миқёсидаги ютуқларим нега буткул ўчириб ташланганини изоҳлаб беролмади. Мен мукофотга тақдим этган файл ва унинг қоғозга чиқарилган нусхаси буткул бошқа эди.\nШундан сўнг, шунча пайт бирор марта ҳеч қаерда тилга олинмаган Ўзбекистон Республикаси Президенти Администрациясидаги қандайдир экспертлар гуруҳи 317 та номзоднинг ишини кўриб чиқиб, баҳолагани ҳақида гап топилиб қолди. Агар улар бизни баҳоласа, нега ёзувчи-шоирларни, яна баҳолаш жараёнини «шаффоф» деб оғиз кўпиртириб, видеотасвирга олишди? Талаб қилиб ҳам бирор марта кўролмадим шу видеотасвирларни, менга кўрсатишмади. Ҳолбуки, 2020 йил 15 февральдаги Зулфиячи қизлар форумида Эльмира Баситханова алоҳида урғу бериб, бу йилги баҳолаш шаффоф ўтгани, баҳолаш жараёни ҳаммаси видеотасвирга тушириб олингани такрор-такрор таъкидлаган эди. Қани, қаёққа кетди ўша гаплар, ўша шаффофлик? Қўлимда шунча далил туриб, ҳақлигимни исботлай олмаяпман-ку, яна қанақа шаффофлик ҳақида гап бўлиши мумкин?!\nИюнь ойида Зебо Нурманова бўшаб кетгани сабабли, шу иш билан шуғулланаётган бошқа бир ходима (Азиза Маҳмудова) билан боғланиб, апелляция тақдири билан қизиқдим. У тез фурсатларда маълумот беришини айтди. Лекин ҳанузгача бирорта ҳужжат, бирорта қоғоз қўлимга етиб келгани йўқ. Ваҳоланки, мурожаат шаклидан қатъи назар, у 15 иш куни ичида кўриб чиқилиб, жавоб берилиши шарт. Яна «сувга тушиб» кетишди. Ора-сирада Давлат органларига ёзган аризаларим уларга етиб борса, комиссия аризаларни туман ва вилоят комиссияларига йўналтириб, роса қўғирчоқ театри қўйишди. Ҳолбуки, аризаларимда муаммо юқори бўғин – Республика комиссиясида эканини, қуйи бўғин – туман ва вилоят комиссияларига эътирозим йўқлигини ёзганман.\nСентябрь ойида яна апелляция тақдири билан қизиқдим. Бу иш ёпилиб кетганини, такрорий ариза ёзишим кераклигини айтишди. Такрорий ариза ёздим. Маҳалла ва оилани қўллаб-қувватлаш вазири менинг вазиятим билан қизиқиб қолганини ва қабулига чақирганини айтишди. Ўша пайтда соғлиғим яхши бўлмагани сабаб (2-бор ковид хасталигидан даволанаётган эдим.) қабулга бора олмадим. Аризам етиб бориши ҳам ноябрь ойи охирига тўғри келди. Ҳеч қанақасига менга ёрдам беришни истамаётган комиссия ходимлари блогер Ақида Ҳанум аралашуви билан мени ёшим 30 га етганига қарамасдан, мукофотга ҳужжат топширишимни, туман ва вилоят саралаш босқичларидан синовсиз ўтказилишимни ва адолат тикланиб, 2021 йилги тақдирлашда тақдирланувчилар сафида менинг исм-шарифим ҳам бўлишини айтишди. Мукофот Низомида «14 ёшга етган ва 30 ёшдан ошмаган» деган шарт мавжуд. Маълумот учун, шу йил декабр ойида 31 ёшга кираман, яъни, ҳали 30 ёшдан ошган ҳисобланмайман. Энди ҳаммаси яхшилик билан якун топганига ишонгандим, йиртиққа ямоқ ҳолида бўлсаям, адолат тикланишига ишонгандим.\nЛекин «қўзғолон» бироз тинчиганидан сўнг яна мукофот комиссиясидагилар ўз билганларича иш тутишни бошладилар – туман босқичи ўша пайт ўтиб кетган, ҳужжатларим вилоят комиссиясида бир ойдан кўпроқ чанг босиб ётди. Лекин негадир вилоят босқичидан хабар йўқ эди. Суриштирсам, бу йил вилоят босқичига номзодлар чақирилмай, фақат ҳужжатлари кўрилишини айтишди. 2021 йил февраль ойида роса суриштириб, аранг билганим шу бўлдики, Республика комиссиясидагилар мен 30 ёшга киришим муносабати билан ҳужжатларимни қайтариб беришни, мен қатнашмаслигимни амр этишибди!\nХуллас, шунақа гап (кўзбўямачилик)лар. Менга бировнинг ўрнига мукофот беришларини истамаган эдим, албатта. Лекин, ҳеч бўлмаса, апелляцияни ўткизиб беришсин, ҳақиқатни юзага чиқаришсин. Ҳеч ким кўрмаган ва эшитмаган ўша экспертлар гуруҳи нимага асосланиб у қизни тақдирлашганини кўрсатиб, ҳақликларини исбот қилиб беришсин? Апелляция ўтказиш мумкин эмас, деган гаплар ҳақиқатга тўғри келмайди, чунки, норозилик бўлса, видеотасвирлар кўриб чиқилиб, адолат тикланиши ҳақида кўп ва хўп бонг уриб бўлинди, Эльмира Баситханова ҳам апелляция ўтказилишини менга бир неча бор такрорлади, ваъда берди. Шундай экан, буни нега пайсалга солишади, ноҳақ бўлсам, шу апелляцияни ўтказиб, мени уялтириб чиқариб юборишсин қўлларидан келса?!\nЯқинда яна менга етиб келмаган ҳужжатнинг электрон нусхасини ташлаб беришди. Унда ёзилишича, 2020 йилги тақдирлаш экспертларнинг яширин овоз бериш орқали қўйган баҳолари асосида бўлиб ўтган эмиш. Менга яширин баҳолаш натижалари деб кўрсатган ҳужжатлари нима эди унда? Эҳтимол, Баситхонова мени ҳам мукофот ололмаганидан норози бўлган ва паст баҳо олган номзод қизлардан бири, деб ўйлаган ва ўша ҳужжатни кўрсатишни буюрган бўлса керак.\nКуни кеча тақдирланганлар рўйхати эълон қилинибди. Биргина ёрдам қўлини чўзиб,адолатли ҳукм бўлиши учун истисно киритиб, аввалги йилда йўл қўйилган хатоликни тўғирлашнинг иложи бор эди-ку? Бировнинг ҳақи билан қандай тинч ухлашади, қандай қўрқишмайди улар? Худо бор-ку?\nХуллас, бу ерда адолатни тиклаш учун фақат Президентнинг шахсан ўзига мурожаат қилишдан бошқа бирорта йўл топишнинг иложи йўқ экан. Мен таслим бўлмайман!\nМен барибир бу йўлнинг охиригача бораман. Адолат тикланиши учун ҳам охиригача бораман. Дуо қилинг, мукофот учун эмас, адолат тикланиши учун дуо қилинг!\nРамзан Қодировнинг боксчи ўғли шармандали тарзда…\nОгоҳ бўлинг:«100 нафар одам қўшганга пул мукофоти…\nНаманганда кундуз куни 17 ёшли қизга тажовуз қилишди\nОЛДИНГИ СAХИФAЎзбекистонда Аи-80 бензини нархи тушди\nКЕЙИНГИ СAХИФAПора олди, лекин…


“Даҳшатлар қироли”ни Ўзбекистонга олиб келган таржимон\n01:59 08 Август 2020\n19:28 25.09.2017 (Янгиланган 09:13 09.10.2017) Ҳавола олиш\nЎзбекистонда қимматбаҳо қоғозларда чоп этилган чиройли китоблар кўп бўлсада, сифатли таржима қилинган жаҳон замонавий адабиёти асарлари жуда кам.\nТОШКЕНТ, 8 сен — Sputnik, Лев Рыжков. Sputnik мухбири Лев Рыжков дунёда “Даҳшатлар қироли” номини олган машҳур америкалик ёзувчи Стивен Кинг асарларини бириничи бўлиб ўзбек тилига таржима қилган журналист билан суҳбатда бўлди.\nАввал Стивен Кинг ҳақида\nБугунги кунда Стивен Кинг шак-шубҳасиз дунёда энг машуҳур ёзувчи. Бўлмасамчи, ахир Ҳолливуд, унинг китоблари асосида, ҳар ойда биттадан блокбастер (машҳур кино) чиқариб турибди-ку! Оддий мисол: августда “Қоронғу минора” фильми чиққан эди, сентябрда “У” фильми чиқаяпти. Иккала фильм ҳам “Даҳшатлар қироли” романларига асосланган.\nБугунги кунда Стивен Кинг шунчалик машҳурки, у дунёнинг қарийиб барча тилларига таржима қилинган. Энди эса уни ўзбек тилида ҳам ўқиш мумкин.\nСтивен Кингни биринчи бўлиб ўзбек тилига таржима қилган журналист Дилшодбек Асқаров рўпарамда ўтирибди. Эҳтиёткорона нигоҳи ва юмшоқ гапириш билан, бир қарашда, унинг ўзи ҳам Стивен Кинг қаҳрамонларига ўхшаб кетади. Лекин, Дилшодбек, албатта ижобий қаҳрамон бўлиши мумкин.\n“Мен Кинг китобларида ўзимга ўхшаган икки қаҳрамонни кўрганман. Биринчиси, бу – “Шоушенкдан қочиш” ҳикоясидан Эдди Дюфрейн, иккинчиси – “Яширин дераза, яширин боғ” ҳикоясидаги ёзувчи Мортон Рейни”, - дейди Дилшодбек.\nДилшодбек асли Андижонлик, оддий оилада туғилиб ўсган. 90 йилларда у “даҳшат” услубида суратга олинган фильмлар мухлисига айланади. У севиб томоша қилган фильмларнинг аксарияти Стивен Кинг асарлари асосида суратга олинган. Айни ўша вақтларда Тошкентда ўқиб юрган Дилшодбек, Ҳиндистонга бориб инглиз тилли амалиёти билан шуғулланиш имконига эга бўлади.\nШу тариқа “даҳшат” киноларига бўлган қизиқиш ва инглиз тили амалиёти бир нуқтада кесишади.\n“Агар Стивен Кинг асарлари асосида суратга олинган фильмлар шундай яхши бўлса, унинг китоблари ундан ҳам зўр бўлиши керак! – деб ўйладим, — дейди Дилшодбек. – Мен интернетда Стивен Кингнинг бир неча ҳикоялари топиб уларни ўз она тилимга таржима қилишга қарор қилдим.\nНатижада, Стивен Кингнинг китоблари мен ўйлагандан ҳам яхшироқ бўлиб чиқди. Менга қаҳрамонларнинг руҳий кечинмалари ёритилиши жуда ёқди. Асарларда қаҳрамонларнинг ҳар бир ҳатти-ҳаракати руҳий жиҳатдан мутлақ асосланган бўлиб, китобни ўқиётган одам, ушбу қаҳрамон нега айнан шундай қилганини ва унинг бундан бошқа йўли қолмаганини яққол тушуниб туради.”\nНозик таржима тафсилотлари\nДилшодбек Стивен Кингнинг “Чекишни ташланг” корпорацияси, “Дўзахдан келган мушук”, “1408” ҳикояларни кейин “Бўри-одам йили” қиссасини таржима қилган.\nЎзбекистонда китоб ўқиган инсон машина минади\n“Мен интернетдан асарларни инглиз ва рус тилида юклаб олардим, — дейди Дилшодбек. –Китобларни аввал инглиз тилида, кейин рус тилида ўқирдим. Кейин эса уларни қаторма-қатор солиштириб, икки тилда келтирилган сўзлар ёрдамида муаллиф фикрини чуқурроқ илғаб олишга ҳаракат қилар эдим. Шундан сўнг ўзбек тилида ёзишга киришардим”.\nЎзбекистонда, хусусан, Андижон вилоятида чоп этилган ушбу таржималар муштарийларда улкан қизиқиш уйғотди. Афсуски, янги китобларинг кўпи ўзбек тилида чиқмайди. Мумтоз адабиётлар таржима қилинган, лекин замонавий адабиётлар таржимаси босмадан чиқмайди. Ҳатто дунёнинг барча тилларига таржима қилинган “Ҳарри Поттер” ҳам ҳанузгача ўзбек тилига таржима қилинмаган. Албатта Интернетда унинг русчасини топиш мумкин, лекин бизда кўпчиллик рус тилида Интернетда китоб ўқлишга ўрганмаган”.\nСтивен Кингнинг биринчи таржималари 1998 йилдан бошлаб Андижон кўнгилочар ҳафталик газетасида чоп этила бошлаган.\n“Ўқувчиларимизни ушбу ҳикоялар чинакам ҳайратга солди, — деб эслайди Дилшодбек. – Таниш-билишлар, ҳамма “Бу нима ўзи?! Яна борми?”, — деб сўрашарди. Умуман Ўзбекистонда ўқувчилар жуда миннатдор”.\nЎзбек тилига таржима қилишда асарни чоп этиш ҳуқуқига эга бўлганлар қандай қарашди?\n“Мен нашриётга ёзгандим, — дейди Дилшодбек. Биз Андижондан палончи нашр, сизларнинг муаллифингиз Стивен Кинг асарини ўзбек тилида чоп этмоқчимиз. Кўп пул бера олмаймиз, лекин мен ўз маошим билан бўлишишга тайёрман, — деб. Бунга анча йиллар бўлди, лекин жавоб ҳалигача келмади”.\n“Даҳшатлар қироли”нинг ўзи у Ўзбекистонда қанчалик машҳур эканлигини биладими?\n“Албатта билади ва у бунга мутлақ қарши эмас”, — деб ишонч билдирди Дилшодбек.\nТаржимон Дилшодбек Асқаров яқин орада Стивен Кингнинг энг даҳшатли романларидан бири ҳисобланган — “Ориқлаётган киши 2”ни таржима қилишни режалаштирган.\nДилшодбек Стивен Кингдан бошқа жаҳон муаллифларни ҳам таржима қилган. Масалан, унинг севимли муаллифи бўлган Роальд Дал асарлари.\n“Бу мен энг севган ёзувчилардан биридир, — дейди таржимон. – Стивен Кинг билан бир қаторда, унинг ҳикоялари ҳам мутлақ кутилмаган тарзда тугайди. Роальд Дал андижонликларга ҳам жуда маъқул келди!”.\nДилшодбек, жаҳон адабиёти мумтоз асарларидан бўлган Ги Де Мопассан, Акутагава Рюноскэ асарларини ҳам ўзбек тилига таржима қилган.\nЎзи таржима қилган асарлари орасида таржимонга ёқмаганлари ҳам бор.\nЎзбекистонда "жонланувчи" китоблар чоп этилмоқда\n“Мен Дэвид Зельцернинг “Омен” (асл номи “Нишона”) асарини ўзбек тилига таржима қилганман, — дейб эслайди суҳбатдошим. — Кейин унинг бошқа муаллиф томонидан ёзилган давоми чиқди, кейин яна бошқа ёзувчи қаламига мансуб учинчи қисми пайдо бўлди. Ундан кейин тўртинчи ва бешинчи қисмлари чиқишига қарамасдан, мен учинчи қисмида тўхтадим. Назаримда ушбу матнлар ўзи билан салбий энергия олиб келаётгандек эди. Ўқувчи учун у хавфли бўлмасада, таржимон учун хавфлидек туюлди. “Омен”ни таржима қилаётган вақтимда ҳаётимда катта бахтсизлик содир бўлди. Шундан сўнг мен уни давом эттирмасликка қарор қилдим”.\nЎз халқи учун фидокорона меҳнат\nДилшодбек айтишига қарганда, Ўзбекистонда сифатли қоғозларда жуда чиройли китоблар чоп этиш йўлга қўйилган. Янги-янги замонавий китоб магазинлари очилмоқда. Бутун дунёда китоб бизнеси инқирозга учраётган бўлса ҳам, Ўзбекистонда ушбу соҳа гуллаб-яшнамоқда, лекин бошқа тиллардан сифатли таржима қилинган китоблар жуда кам.\n“Мен ўз ҳамюртларим учун Михаил Булгаковни таржима қилмоқчиман,- дейди Дилшодбек. “Уста ва Маргарита” ўзбекчада бор, лекин Булгаковнинг бошқа ажойиб асарлари ҳали жуда кўп. Масалан, унинг “Тақдир тухумлари” (Роковы яйца) асари менга жуда ёқади.\nДунёда ажойиб китоблар жуда кўп, — дейди Дилшодбек. – Мен, ўз Ватанимда ҳам уларни ўқишларини истардим”.


Ўтган йили Олмаотада тиббиёт ходимига COVID-19 тестини топшираётган эркак. [Руслан ПРЯНИКОВ/AFP]\nБИШКЕК – АҚШ ҳукумати Россиянинг COVID-19 ва бошқа мавзуларга оид «дезинформацион экотизимини» фош этиш мақсадида Марказий Осиёлик журналистлар ва олимлар орасида огоҳликни кучайтирмоқда, дейилади Бишкекдаги АҚШ элчихонасининг чоршанба (23 июн) кунги баёнотида.\nСешанба куни АҚШ Давлат департаментининг Глобал ҳамжиҳатлик маркази (GEC) координатори вазифасини бажарувчиси Даниел Киммеж 20 дан ортиқ қирғиз ҳамда бошқа Марказий Осиёлик журналистлар ва олимлар учун онлайн форум ўтказди.\nGEC АҚШ ҳукуматининг хорижий ташвиқот ва дезинформацияларни аниқлаш, англаш, фош этиш ва уларга қарши курашишга оид саъй-ҳаракатларига бошчилик қилади.\nКиммеж онлайн форум давомида «Россиянинг дезинформация ва ташвиқот экотизими устунлари» номли GECнинг махсус ҳисоботини муҳокама қилган.\nУнда Кремл дезинформациясининг «устунлари» батафсил баён этилган: «расмий ҳукумат алоқалари, давлат томонидан молиялаштириладиган халқаро хабарлар, прокси манбаларни тайёрлаш, ижтимоий тармоқларни қуроллантириш ва киберфаол дезинформация».\nБу устунлар «анъанавий ва электрон оммавий ахборот воситаларида, жумладан ижтимоий тармоқларда дезинформация яратиб, уни тарғиб қилиш билан шуғулланади».\n«Тўлиқ инкор этиладиган» ташвиқот\nҲисоботда айтилишича, дезинформацион кампанияларининг келиб чиқишини яшириш учун Россия режими прокси-сайтлардан фойдаланади.\nGECнинг ўтган йил август ойидаги ҳисоботида «экотизим асослари орасидаги оралиқ вазифани бажарадиган ва Россия билан аниқ алоқаларга эга ва бутунлай рад этиладиган» бир нечта прокси-сайтлар ва ташкилотлар ҳақида сўз юритилган.\n«Ғарбда унча танилмаган маргинал мутафаккирлар ва фитна назариётчиларини» тарғиб қилувчи ва хорижий шериклик алоқаларини ўрнатадиган Стратегик маданият жамғармаси онлайн нашри бунга мисол бўла олади.\nКўп сонли ёлланма муаллифлар ва фитна назариячиларига эга «Global Research» веб-сайти ҳам шулар жумласидандир.\n«Россия фанлар академияси шарқшунослик институтининг «Новое Восточное Обозрение» номли сохта илмий нашри асосан Яқин Шарқ, Осиё ва Африкада дезинформация ва ташвиқот ишларини олиб боради.»\nҚримда жойлашган ва Кремлга алоқадор «News Front» дезинформация ва ташвиқот канали ўзининг таъбири билан айтганда, Ғарб аудиторияси учун «муқобил ахборот манбаи» бўлишни мақсад қилган.\nРоссияда рўйхатдан ўтган SouthFront номи билан ҳам танилган «Analysis and Intelligence» кўп тилли онлайн дезинформация сайти ҳарбий ва хавфсизликка оид масалаларини ёритади.\nKatehoz номли Москванинг сохта таҳлилий маркази ўз веб-сайти орқали Ғарбга қарши қаратилган зарарли дезинформация ва ташвиқотни илгари суради, беш тилда фаолият олиб боради ва Россия ҳукумати ҳамда Россия разведкасига аниқ алоқадор шахслар томонидан бошқарилади.\nШунингдек, Россиянинг Geopolitica.ru номли ултра миллатчи платформаси ҳам Ғарб ва бошқа аудиторияга қаратилган дезинформация ва ташвиқотни ёйинлайди.\nCOVID-19 дезинформациясига қарши кураш\nДавлат дезинформация ва ташвиқот кампаниялари, айниқса COVID-19га курашда салбий таъсирга эга, деб айтган Киммеж сешанба куни.\n2020 йил феврал ойида GEC Россия, Хитой ва Эроннинг COVID-19 мавзусидаги дезинформацион нарративлари бир-бирига мос келгани ва уччови ҳам бир хил сохта даъволарни илгари сурганини қайд этган эди.\nCOVID-19 вакциналари Россия дезинформацияси ва ташвиқот кампанияларининг асосий нишонларидан бири, дейди у.\n«GEC Россиянинг иккита алоҳида, аммо кучайиб борувчи ёндашувини кузатган: геосиёсий ютуққа эришиш мақсадида Россиянинг «Спутник V» вакцинасига эътиборни қаратиш билан бирга Ғарб вакцинаси ҳақида сохта хабарлар тарқатиш», дейди Киммеж. «Ачинарлиси шундаки, Россия дезинформацияси нафақат Ғарбда ишлаб чиқарилган, балки барча вакциналарга нисбатан ишончга путур етказади.»\nКиммейдж цензурага таянмаган ҳолда дезинформацияга қарши самарали чора кўриш зарурлигини таъкидлади.\n«Журналистик текширув, факт-чекинг, медиасаводхонлик ва рақамли криминалистика каби йўналишлар бўйича ўқув дастурлари дезинформацияга қарши курашда ёрдам бериши ўз исботини топган», дейди у.\n«Фикрларни эркин муҳокама қилиш ва эркин матбуот – булардан ҳам муҳимроқ.»\nРоссияга катта жарималар солиш керак\nРоссия фақат зарар келтиради. Харитадаги кераксиз мамлакат.\nСпутник ахборот агентлиги ҳам Россиянинг шундай ташвиқот воситаси


03.06.2020 00:43 0 2421\nБугун, 3 июнь — мамлакатимизда коронавирус инфекцияси аниқланганининг 81-куни.\nЎзбекистон Республикаси Соғлиқни сақлаш вазирлиги берган маълумотга кўра, 2 июнь соат 23:00 ҳолатига, мамлакатимизда коронавирус инфекцияси қайд этилганлар сони 3 760 нафарга етди: шифо топганлар — 2 908 нафар, вафот этганлар — 15 нафар.\n2 июнь санасида Ўзбекистонда коронавирус 58 кишида аниқланди.\n«Worldometer» маълумотларига кўра, жаҳонда коронавирусга чалинганлар сони 6 440 278 нафарга етди, шифо топганлар — 2 946 617 нафар, вафот этганлар — 380 265 нафар.\nКоронавирусга чалинганлар сони Шимолий Америкада 2 108 332 нафар, Европада 2 048 941 нафар, Осиёда 1 194 064 нафарга етди.\nТаҳлил 23 дақиқа олдин\nКоронавирус бугун, 09:05\nCOVID-19 нинг ўта юқумли штаммлари пайдо бўлмоқда


“Тентак"ка қачон борамиз? “Қўтирбулоққа-чи?” - zarnews.uz\nБугун йўналишсиз таксига миниб озгина хунобим ошди. Йўловчилардан бири ҳамманинг асабини зирқиратди-ёв. Телефон қулоғига ёпишиб қолган. Менимча, Россиядаги ўртоғи билан гаплашаётган бўлса керак. Ҳар иккита гапнинг биттасида русча сўз бор. “Биззи пахан рухсат бермаяпти”, “Домдагилар қандай”, «Любимчик қалай”, "Ҳалиям стройкадасизларми?”. Унинг гапи ҳеч ҳам тугамайди. Ҳалиям манзилига эртароқ келди шекилли машинадан тушди. Бўлмаса, бошқа йўловчилар манзилига етмасдан тушишга чоғланаётган эди...\nАксарият мамлакатларда ўз тилини билишга фахр, ўзга тилни билишга эса зарурат сифатида қарашади. Аслида ҳам шундай бўлиши керак. Бизда-чи? Мана шу мувозанат қай даражада қарор топган?\nГапнинг дангалини айтадиган бўлсак, бу борада биз мақтанишга ҳаққимиз йўқ. Учта гапнинг бирида русча ишлатмасак бўлмай қолган. Бу тилимизга, миллатимизга бўлган ҳурматсизликдан бошқа нарса эмас.\nКўча-кўйга чиқинг, бирор киши билан суҳбатлашинг. Албатта, ана шу ғализ жумлаларга дуч келаверасиз. “Москвага тўйга бориб келяпман”, “Ленинградга тушириб кетасиз”, “Калининдаги мактабда семинар бўляпти”. Бу нима деган гап ахир? Маҳалла, қишлоқларнинг янгиланган номи бор-ку. Бу сўзларни ишлатаётган одамлар эс-ҳушини таниган инсонлар экани кишига ёмон таъсир қилади. Буни эшитган келажак авлод ана шуларни такрорламайди деб ким кафолат беради?\nЭнг ёмони, айрим қишлоқларимизга қўйилган номлар. Тентак, Қўтирбулоқ, Айри, Кўтаракал. Тўғри, бугунги кунда шунга ўхшаш қишлоқ номларини ўзгартириш бўйича ишлар олиб бориляпти. Аммо, суст.\nТуманимизни бир айланиб кўринг. Тилимизга ёт бўлган сўзлар тўлиб-тошиб ётибди. Худди чет сўзлар билан ёзилган дўконда савдо зўр бўлиб кетадигандек. Муассасалар номи, пештоқлардаги ёзувлар, умуман, турли атамалар муаммоси мавжудлиги, энг аввало, зиммамиздаги вазифани унутиб қўйганимиз билан боғлиқ, деб ўйлайман.


Бугунги кун истеъмолчиларини қандай муаммолар қийнамоқда? Ижтимоий сўровнома натижалари – nuqtai nazar\n27.02.2021 Инфографика, Истеъмолчи билиши шарт!3 717\n– Ҳурматли Президентимиз ташаббуси билан, ҳамма соҳаларда бўлгани каби, бизни ташкилотимизда ҳам фуқароларни мурожаатларини кўриб чиқиш бўйича талай ишлар амалга оширилган. Жумладан, бугунги кунда тизимли асосда ишлаб турган Президент вертуал қабулхонаси, Бош вазир қабулхонаси ва Фарғона вилоят ҳокимлиги, қолаверса Соғлиқни сақлаш вазирлигининг вертуал қабулхонасига тегишлилиги бўйича келиб тушаётган мурожаатларни ўз вақтида кўриб бориш ва ҳал қилиш мақсадида алоҳида ходимлар ажратилган. Келиб тушаётган мурожаатларни шаклидан қатъий назар ўз вақтида кўриб чиқилиши йўлга қўйилган. Бундан ташқари вазирлигимиз тизимида ишонч телефонлари ташкил қилинган ва мутахассислар бириктирилган. Айниқса, пандемия шароитида вазирлик томонидан ташкил қилинган колл-центр кечаю-кундуз фаолият олиб борди ва колл-центр мутахассислари фуқароларни қизиқтирган барча саволларга малакали мутахассислар томонидан батафсил жавоблар бериб борилди.\n– Бугунги кунда бошқармамиз томонидан фуқаролар мурожаатлари, жисмоний ва юридик шахсларнинг мурожаатлари учун, ҳамда шу соҳага оид қонунбузилиши ҳолатларини олдини олиш учун давлат қўмитамиз томонидан 1157 қисқа рақамли ишонч телефони ҳамда вилоят бошқармамизнинг 73 кодли 2446200 ишонч телефонлари ташкилланган ҳамда фуқароларга интернет сайтларимиз ва ижтимоий тармоқлар орқали мурожаат қила олишлари учун шароитлар яратилган. Бундан ташқари туман ва шаҳарлардаги инспекцияларимизда ҳам ўзларини ишонч телефонлари ишлаб турибди. Ҳаттоки, инспекция бошлиқларимизнинг қўл телефонларини бинонинг кириш пештоқларига ёзиб қўйганмиз. 2020 йил давомида ўзимизга келиб тушган мурожаатлар сони 451 тани ташкил қилган бўлиб, ушбу мурожаатлари тегишлилиги бўйича давлат инспекторлари томонидан ўрганиб чиқилган. Албатта, мурожаатларни таҳлил қиладиган бўлсак, инсонларимизнинг экологик маджанияти ошиб бораётганлигини кўришимиз мумкин. Мурожаатларда кўтарилаётган энг долзарб масалалардан бири бу чиқиндиларни ноқонуний равишда, белгиланмаган жойларга ташлаш ёки ноқонуний чиқиндихоналарни ташкил этиш масалаларидир. Шунингдек, атмосфера ҳавосини ифлосланиш даражаси бўйича ҳам мурожаатлар кўпчиликни ташкил қилмоқда. Булар завод фабрикалардан ёки ишлаб чиқариш жараёнида ҳосил бўладиган тутун ёки бошқа чиқиндилардан азият чекаётган фуқаролардан келиб тушаётган мурожаатлардир. Барча мурожаатлар мурожаатчилар ва кенг жамоатчилик иштирокида ўрганиб чиқилиб, ижобий ҳал қилинган.\n– Ўзстандарт агентлиги тизимидаги ташкилотларига бугунги кунда ёзма, электрон ва оғзаки шаклларда мурожаат қилиш имконияти мавжуд. Бунинг учун Агентликнинг standart.uz расмий сайти ёки 78 коди билан 1502300 рақамли ишонч телефонларига мурожаат қилиш мумкин. Бундан ташқари Агентликнинг вилоятдаги тизим ташкилотларида ҳам ишонч телефонлари ташкилланган, бунинг учун 73 коди билан 2445858 ёки 2445303 телефон рақамларига мурожаат қилиш мумкин. Ўтган 2020 йилда тизимиз ташкилотларига 26515 та мурожаат келиб тушган бўлиб, метрология йўналиши бўйича 25585 та, сертификатлаштириш йўналиши бўйича 930 та мурожаатлар қабул қилинган. Метрология йўналиши бўйича аҳолидан истеъмолда фойдаланётган ўлчов воситаларини қиёсловдан ўтказиш бўйича мурожаатлар асосан газ, электр, сув ҳисоблагичларни ўз вақтида қиёслаш, даврий кўрикдан ўтказиб туриш бўйича қилинган мурожаатлардир.\n– Истеъмолчилар ҳуқуқларини ҳимоя қилиш агентлиги Президентимиз ташаббуси билан 2019 йилда ташкил этилган. Агентликни асосий вазифаларидан бири бугунги кунда истеъмолчилардан тушаётган мурожаатларни бевосита ўрганиб чиқиш ва уларнинг ҳуқуқларини ҳимоя қилишга қаратилган бўлиб, бунинг учун Агентлик ва ҳудудий бошқармаларда ишонч телефонлари ташкил қилинди, расмий сайт ва ижтимоий тармоқлардаги саҳифалар ишлаб турибди. Агентликнинг қисқа рақамли ишонч телефони 1159. Фарғона вилоят ҳудудий бошқармамиз тизимида 3 та бўлим фаолият олиб бораётган бўлиб, 2020 йилда уларга тааллуқли масалалар бўйича 1817 та мурожаатлар қабул қилиб олинди. Ушбу мурожаатлар асосан савдо, коммунал, транспорт ва реклама соҳаларидаги муаммолар бўйича мурожаатлардир. Яна шуни алоҳида таъкидлаб ўтиш лозимки, мурожаатларнинг 60-70 фоизи коммунал (газ, электр, сув таъминоти) соҳаларида истеъмолчилариннг ҳуқуқларини бузилиши билан боғлиқдир.


Бизнесни тизимлаштириш - Master Expert Partners\nҚачон бизнес инжиниринг (тартиблаштириш ёки муҳандислик) керак?\nСавдолар ошяпти, ишчилар сони кўпаймоқда. Ташқаридан қараганда ишларингиз “беш”. Аммо уйқуда ҳаловат, ишларингизда тартиб ва ўзингизда хотиржамлик камайяпти. Оилага, дўстларга ва дам олишга ажратиш ҳақидаку умуман гап йўқ. Иш вақтингиз ҳафтасига 7 кун ва кунига деярли 20 соат. Ишлар кўпайса кўпайяптики, камайгани йўқ. Ёрдамчингиз кўп, аммо уларга тўлиқ ишона олмаябсиз “яхшиси ўзим тепасида турай” дейсиз. Чунки топшириқни ортидан қувмасангиз кунлар, ҳафталар ва ойлар давомида “бажарамиз” ҳолида қолаверади.\nИшхонангизда нима қаерда билмайсиз, аммо энг кичкина муаммо ҳам сиз аралашмагунча ечилмайди. Ходимларни унумдорлиги пастдек туюлади, аммо буни аниқ фактлари йўқ. Бундай кетишда нима бўлар экан, деган савол тобора хаёлингизни қамраб олябди.\nАгар ушбу таърифда ўзингиз ва ташкилотингизни таниган бўлсангиз, демак биз сизга керакмиз.\nБизга мурожат килинг: +998 71 234-84-48\nНима қилиб берамиз?\nБиз янгилик кашф этмаймиз, балки бутун дуне ва шу жумладан юртимиздаги илғор компаниялар қўллаб бўлган тизимни сизнинг ташкилотингизда ҳам тадбиқ этамиз. Ташкилотингизнинг барча жабҳаси сизга очиқ-ойдин, ходимларингиз айни ўз иши билан ўз вақтида шуғулланишини таъминлайдиган тизимни яратиш ва ишлатишга ердам берамиз.\nСиз эса кундалик муаммолар эмас, ташкилотни янги чўққиларга олиб чиқиш, бозорларни кенгайтириш ва қенгайиш масалалари устида бош қотиришингизга имкон яраташга мадад берамиз. Чунки топшириқни берсангиз бас, масъуллар ўзи вақтида бажариб, сизга қай тартибда амалга оширилганлиги ҳақиди сўрашингиздан олдин маълумот беради. Демак, кундалик ишларга аралашишингизнинг ҳожати қолмайди. Фақат кузатиб турсангиз бас.\nИшлар тартиби содда – Ташхис, Мақсад, Режалаштириш ва Ижро.\nҚандай қилиб амалга оширамиз?\nЯъни ташкилотни махсус ишлаб чиқилган ташхис дастур асосида баҳолаб, ўзгартириш, кучайтириш еки аксинча бартараф этилиши зарур бўлган жараенлар, шахслар ва тартиблар аниқланади.\nБизнесингиздан қисқа ва узоқ муддатда нима натижалар кутмоқдасиз? Қандоқ ўзгаришлар сизга керак? Нималарга жавоб бериши керак тизим? Буларни ҳаммасини биргаликда аниқлаймиз.\nХўш, мақсадларга қандоқ эришамиз? Нимани, қачон ва ким амалга оширади? Бунинг учун қандоқ ресурс ва куч керак бўлади? Шуларни тартиблари ишлаб чиқилади.\nАлбатта, йўл кўрсатибгина қолмай, унда равон юриб кетишингиз учун билимимиз, тажрибамиз ва тафаккуримиздан келиб чиққан ҳолда амалий маслаҳат ва ердам берамиз.\nАлбатта, қадамни сиз босасиз, аммо қандоқ босиш ва нимага эътибор бериш кераклигини кўрсатиб борамиз.\nХизматларимиздан фойдаланиш учун сўров юборинг\nКонсалтинг хизматларидан бундан олдин фойдаланганмисиз?: Ха Йўк\nКомпаниямиз ҳақида каердан билдингиз: Маълумот ҳизматиЎртоқлар - танишларимданҲамкорларданИжтимоий тармоқларданИнтернет рекламаВизитка ёки буклетларданБошқа жойдан\nКомпаниянгиз ва мурожаатингиз сабаби ҳақида қисқача маълумот беринг, илтимос.:\n"Жўнатиш" тугмачани босиб, сиз ўзингизни шаҳсан маълумотларни, биз тарафдан ишлатишга розилик билдираяпсиз


ЎзА - Бу йил 55 нафар мутахассис Хитойга боради\n24.04.2018 11:51 Чоп этиш версияси\nБу йил 55 нафар мутахассис Хитойга боради\n«Бир макон -бир йўл» лойиҳаси доирасида ипакчилик соҳасини ривожлантириш, Ўзбек-Хитой ҳамкорлигини тўғридан-тўғри йўлга қўйиш ишлари олиб борилмоқда.\nБу ҳақида “Ўзбекипаксаноат” уюшмасининг Хитой фанлар академиясининг профессорлари иштирокида ўтказган очиқ мулоқотида маълум қилинди.\nХитойлик профессорлар билан ипакчилик соҳасида агротехник тадбирларни ўз вақтида бажариш, ипак қуртининг янги зот ва дурагайларини яратиш, барг сифати юқори бўлган тут навларини кўпайтириш борасида ҳамкорлик йўлга қўйилади. Шу боис очиқ мулоқотда хорижлик олимларнинг бу борадаги ютуқлари, тут баргининг парвона ва ипак қуртининг сариқ касаллигига қарши кураш борасидаги янгиликлари ҳақида сўз борди.\n- Биз бир ҳафта давомида Бухоро, Қашқадарё, Сурхондарё вилоятларида бўлдик,-дейди Хитой фанлар академиясининг профессори Лу Хинг Менг.- Ипак қуртининг касалликлари , профилактикаси ва агрохимик заҳарланиши ҳақидаги билимларимни тизим вакилларига ҳам сўзлаб бердим. Вилоятлардаги тутзорлар анча эскирган экан. Бу дарахтларни янги, навдорлари билан алмаштирилса, озуқа муаммоси бўлмайди. Ана шунда йилига уч-тўрт марта пилла етиштириш мумкин бўлади.\nОчиқ мулоқотда келгусида Хитой-Ўзбекистон ўртасида ўзаро манфаатли алоқаларни илм-фан ва ишлаб чиқариш йўналишида ҳам кенгайтириш борасида келишиб олинди. Бунда эса Президентимиз Шавкат Мирзиёевнинг 2018 йил 20 мартдаги қарорига асосан Ипакчилик илмий-тадқиқот институти “Ўзбекипаксаноат” уюшмасига ўтказилгани муҳим аҳамият касб этмоқда. Соҳани инновацион ривожлантириш борасидаги илмий-тадқиқотлар ҳисобига уюшма таркибидаги корхоналарда ипак қурти ғумбагидан ёғ, тут баргидан чой, қимматбаҳо доривор ва фармакологик воситалар, косметология йўналишидаги маҳсулотлар ишлаб чиқариш режалаштирилмоқда.\nҲамкорлик ҳақида сўз борганда таъкидлаш жоизки, 2017 йил июль ойида уюшма тизимида фаолият юритаётган 29 нафар мутахассис Хитойнинг Цзянсу ва Шандон провинцияларида зотли ипак қурти уруғи етиштириш, ипак қуртини парваришлаш технологияси, сифатли пилла ишлаб чиқариш йўналишларида малака оширди. Ҳозирда улар жойларда илғор хорижий агротехнологиялар бўйича ипак қурти боқиш юзасидан семинарлар ўтказмоқда. Жорий йилда яна 55 та мутахассисни малака ошириш мақсадида Хитойга юборилиши кутилмоқда.


Мусалласли | Sezam\nМусалласли терапия сеансларига марҳамат, азиз дӯстлар! Айниқса кечқурун ухлашдан олдин яхши натижа беради, бироқ ҳар куни эрталаб қӯллаш ҳам тавсия қилинади. Чарчоқни ҳайданг! Сиз танангизнинг ҳар бир хужайраси билан ажойиб енгиллик, софлик ва куч-қувват қуйилиб келишини сезасиз, - энди сиз барча нарсага қодирсиз, чунки сиз – гӯзалсиз! Ҳаттоки Аристотел ҳам айтган экан: Мусаллас — бу «Венера сутидир», албатта навқиронлик элексирини назарда тутган ҳолда…\nЯхши сифатли қизил мусалласни оз-оздан ичиб турган жуда фойдалидир. Лекин нима учун биз уни сиртқи тарзда ишлатмаймиз? Ахир қадимги асрларда ӯзларининг латофати билан машҳур бӯлган грек ва рум гӯзаллари айнан шундай қилишган. Биз «Мусалласли» совунини унинг таркибидаги сувни ӯрнига уй шароитида тайёрланган ажойиб сифатли қизил мусаллас қӯшиш орқали «яратдик». «Совуқ» ишлаб чиқариш жараёни эса совундаги ёғларнинг ва мусаллас актив компонентларининг барча фойдали хоссаларини сақлаб қолиш имкониятини берди.\nМусаллас қон томирлари деворларини мустаҳкамловчи Р витамини, ҳамда В1, В2, С витаминларига бой, биологик актив моддалар ва минерал кислоталар: олма, мусаллас, салицил; табиий минераллар — кальций, калий, магний, фосфор ва натрий тузлари, ва микроэлементлар — темир, мисс, марганец ва рухларга бойдир. Узум мусалласи шунингдек флавоноидлар, фенол кислоталар, антоцианлар, флаваноллар (катехин ва процианидол), кумарин, хиноин ва ресфератрол (резвератрол)ларга бойдир. У коллаген синтезини яхшиловчи ва унинг тикилиб кетишининг олдини олувчи антиоксидант ва эстроген таъсирини ӯзида жамловчи резвератрол туфайли терига яхши таъсир ӯтказади, шунинг учун ҳам унинг anti-ageтаъсири айниқса кучлидир.\nМусалласли совуннинг аnti-age таъсири шунингдек мусалласда фаол антиоксидантлар – полифеноллар мавжудлиги билан изоҳланади. Бу моддалар эркин радикалларни бирлаштиради, қайсики организмнинг қариш жараёнларини секинлаштиради ҳамда кӯпгина фармакологик хусусиятларга эга, яъни: улар қон томирларининг қаршилигини кучайтиради, қон айланишини яхшилайди, эластин ва коллаген толаларини сақлайди, тери тӯқималарини ҳимоя қиладиган фундаментал элементлар бӯлиб хизмат қилади.\nСовун таркибида мусаллас бӯлгани боис, у ёшлик ва гӯзалликни сақлаб туриш хусусиятларига эга, қувватни оширади, чарчоқни, ӯта толиқишни йӯқотади ва тери юзасидаги ажинларни максимал даражада камайтиради.\nХусусиятлари: терини ташқи ёмон таъсирладан ва УФ нурларидан ҳимоя қилади, қайта тиклайди, қувватини оширади, намлайди ва юмшатади, ҳужайралар озиқланишини яхшилайди, сув-туз мувозанатини тартибга солади, терини таранг ва қайишкоқ қилади. Терини чуқур регенирация қилади, мушаклар қувватини оширади, коллаген тикланишини фаоллаштиради, қариш жараёнларининг олдини олади.\nТаъсири: Тери куч-қуввати ошади, майда ажинлар йӯқолади, терининг ранги яхшиланади. «Мусалласли» совун тери яллиғланиш жараёнларини камайтиради, ҳамда терини таранг ва бахмалдек майин қилади.


АҚШ эртаси Осиëга боғлиқ\n16 май 2021, Тошкент вақти: 05:36\nАҚШ Давлат котиби Ҳиллари Клинтонни мамлакат ташқи сиëсатини тўғри ўзанларга буришда катта-катта синовлар кутиб турибди.\nҲиллари Клинтон АҚШ Давлат котиби сифатидаги биринчи сафарини Токиодан бошлади. Таҳлилчиларга кўра¸ бу сафарнинг айнан Осиëдан бошланишида гап кўп.\nҲиллари Клинтоннинг илк сафарини Осиë¸ янаям аниқроғи Япониядан бошлагани Обама маъмурияти айнан қайси давлатларни ўз ташқи сиëсати учун муҳим билажагидан берилган жиддий муждадир.\nЯпония¸ Индонезия¸ Жанубий Корея ва Хитойга сафари олдидан Клинтон хоним¸ бу давлатлар¸ хусусан Хитой ва АҚШ бир-бирлари муваффақиятидан фойда кўриб¸ бир-бири муваффақиятига ëрдам беришга қодир¸ дея баëнот берди.\nДавлат департаменти расмийлари¸ Клинтоннинг умуман Осиë сафари¸ айниқса Пекин сўзлашувларида иқтисодий бўҳрон ва иқлим ўзгариши каби глобал муаммоларга ечим топиш борасида самарали натижага эришишига умид қилмоқдалар.\nАйни пайтда¸ Шимолий Корея билан қандай иш тутиш масаласининг Клинтон сафари кун тартибидаги асосий масала бўлиши тахмин қилинмоқда.\nТокиога жўнаш арафасида Клинтон¸ агар Пхенъян ўз ядровий қурол-яроғ дастуридан воз кечиб¸ инсон эркинликларига сал бўлсин ҳурмат кўрсатса¸ АҚШнинг Шимолий Кореяга нисбатан ëндашуви юмшашига ишорат қилди.\n- Агар Шимолий Корея ўз қурол-яроғ дастуридан тўлиғича¸ мустақил тасдиқдан ўтадиган шаклда воз кечишга ҳозир бўлса¸ Обама маъмурияти ўзаро муносабатларни нормаллаштиришга тайëр.\nБиз корейс ярим оролидаги қисқа муддатли сулҳ битимларини доимий тинчлик келишувига айлантириш¸ Шимолий Корея халқининг ëнилғи эҳтиëжлари ва иқтисодий муаммоларига ëрдам беришга тайëрмиз¸ деди Клинтон хоним Осиë сафари арафасида.\nБуш маъмуриятининг Пхенянга нисбатан сиëсати муваффақиятсизлиги бош сабаби¸ унинг олти томонлама музокаралар иштирокчилари билан мувофиқлашган ëндашув топа олмаганида¸ деяëтган таҳлилчилар¸Клинтон учун бундай сиëсат топиш осон бўлмаслигини айтмоқдалар.\n- Қайси усул¸ қандай ëндашув қўлланса Шимолий Корея ўз ядровий қурол дастуридан воз кечади¸ деган жумбоқда очиқ қолаëтган саволлар кўп. Аксар таҳлилчилар¸ Пхеняннинг бу дастурдан воз кечишига умуман ишонишмайди.\nАйни пайтда аксарият¸ бу муаммога фақат дипломатик ечим топиш зарур¸ деган фикрда якдил. Бундай дипломатия эса¸ яхши мувофиқлашган¸ якдил стратегияни ўз ичига олиши лозим. Унда шунингдек¸ бугун ақл билан куч ишлатиш¸ деб айтилаëтгани каби¸ айрим босим усуллари ҳам бўлмоғи шарт¸ дейди Вашингтондаги Осиë тадқиқотлари маркази таҳлилчиси Брюс Клингер.\nШимолий Кореяга қандай ëндашиш¸ Ҳиллари Клинтон Осиë сафари доирасида муҳокама қиладиган ягона бош мавзу эмас.\nКлинтон хоним сафарнинг икки кунини дунëдаги энг катта мусулмон давлати¸ ривожланиб бораëтган йирик иқтисод саналмиш Индонезияда ўтказади.\nВашингтондаги Америка тадбиркорлик институти таҳлилчиси Дэн Блументал¸ Индонезия сафарининг Токио ëхуд Пекинники каби муҳим эканини айтади.\n- Давлат котиби Клинтон хонимнинг Индонезияга бориши бу жуда яхши ҳаракат. Бу фақат Индонезия дунëдаги муваффақиятли мусулмон демократияси бўлгани учунгина эмас¸ балки унинг Осиë-Тинч океан ҳавзасидаги мавқеи¸ хусусан Австралия каби иттифоқчиларимиз учун аҳамияти жиҳатдан ҳам тўғри ишдир. Шу боис¸ Индонезия билан ҳамкорликни оширамиз¸ деган мужда юбориш ўта муҳимдир¸ дейди Блументал.


“Каттақўрғон” полигонида ҳарбийлар томонидан илк марта 14.2 мм.ли қурол синовдан ўтказилди - zarnews.uz\n“Каттақўрғон” полигонида ҳарбийлар томонидан илк марта 14.2 мм.ли қурол синовдан ўтказилди\n7 май куни Ўзбекистондаги энг катта полигон – Марказий ҳарбий округга қарашли “Каттақўрғон” дала ўқув майдонида ҳарбий хизматчилар томонидан илк бор Д-30 артиллерия стволи ичига ўрнатилган 14.2 мм.ли қуроли синовдан ўтказилди. Бу ҳақда Марказий ҳарбий округ матбуот хизмати маълум қилди.\nОдатда, Д-30 артиллерия қуролидан 122 мм.ли снаряд отилади. Каттақўрғон гарнизони ҳарбий хизматчилари томонидан бу галги тунги ва кундузги машғулотларида 14.2 мм.ли қурол ҳам синаб кўрилди. Кетма кетликда отилган ёнувчи ва зирҳтешар ўқлар нишонларга тўлиқ талофат етказди.\nУшбу қуролдан артиллериячилар бўлинмасига янги қабул қилинган ёш ҳарбий хизматчилар фойдаланиши кўзда тутилган. Янги қуролдан қисқа муддатда малака оширган ёш артиллериячилар 122 мм.ли қуролдан отишга қўйилади.


ЎзА - Ҳиндистонда мактаб автобуси дарага қулади\n02.07.2018 21:56 Чоп этиш версияси\nБугун Ҳиндистоннинг Уттар-Прадеш штатида мактаб ўқувчилари бўлган автобус дарага қулаб тушди.\nБу ҳақда ANI агентлиги хабар тарқатди.\nҚайд этилишича, Чартхавал округида содир бўлган йўл транспорт ҳодисасида 6 нафар ўқувчи турли даражада жароҳат олган. Ҳозирда жарбрланганларнинг бари шифохоналарга етказилган бўлиб, ЙТҲ сабаблари ўрганилмоқда.\nЭслатиб ўтамиз, якшанба кунида Ҳиндистоннинг Уттараханд штатида мамлакат яқин тарихидаги энг йирик йўл транспорт ҳодисаси содир бўлди. 50 йўловчини олиб кетаётган автобус чуқурлиги 200 метр бўлган жарга тушиб кетган. Оқибатда 45 киши воқеа жойида ҳалок бўлган, бироз вақт ўтиб яна 2 нафар йўловчи жиддий жароҳатлар туфайли ҳаётдан кўз юмган. Мазкур ЙТҲ сабаблари ҳам номаълумлигича қолмоқда.


Қозоқлар, турклар ва мусулмонлар: бўри каби бўлинг! | Azon.uz - Ахборот-таҳлилий портал\nҚозоқлар, турклар ва мусулмонлар: бўри каби бўлинг!\n4337 20:30 20.06.2020\nҚозоғистонлик блогер Нурлан Салтаев қозоқлар, туркийлар ва умуман, мусулмон халқлар орасидаги келишмовчиликлар, миллий бирлик ҳақида мулоҳазаларини ижтимоий тармоқда билдирган. Унинг ёзганлари айни ҳақиқат бўлиши билан бирга, динимиз, миллатимизга ҳам тааллуқли жойлари мавжуд.\nШохли ҳайвонларнинг мудофаа ва ҳужумнинг ажойиб қуроллари – шохлари бўлса-да осонлик билан йиртқичларнинг ўлжасига айланади. Икки ўткир шохи бўлган бу жониворлар қуролларини асосан бир-бирлари билан жангга сарфлаб, йиртқичлардан оёқ мускулларига ишониб қочиш орқали қутулмоқчи бўлади.\nМен жамиятимизда айнан шу хил вазиятни кузатаман. Қозоқ жамиятида қачон бирлик бўлган? Қозоқлар ғазаб билан бирлашиб уйғурлар ёки дунганларга ҳужум қилади-ю, лекин Россия ёки Хитой мустамлакачиларига қарши туриш керак бўлганда, бундай бирлик отлиққа ҳам топилмайди.\nҚозоқ ватанпарварлари қачон жасур бўлиб кетади? Улар ҳеч кимдан ёрдам сўраб мурожаат қила олмайдиган, ўзларининг рус тилида сўзлашадиган қозоқларига ҳужум қилганда!\nМен замонавий Ислом ҳақида мақола ўқиб ва видеоларни томоша қилгунга қадар, “шайх”лар орасида қанча фосиқлари борлигини хаёлимга ҳам келтирмаган эдим: бири иккинчисига туҳмат қилади, униси бошқасининг айбларини очади... Нима қилса қилади, аммо фақат Исломга, пок динга чақирмайди! Мен ўзим учун бундай "пешво"ларни тинглашдан кўра, Қуръон ва намозга мурожаат қилиш яхшироқ деган қарорга келдим, чунки Аллоҳ ва мўмин ўртасида воситачи йўқ.\nАнтилопалар ҳам жасур ва қўрқмас кўринишни хоҳлашади, аммо бўри ёки йўлбарсга қарши туриш хавфлидир – қочиш яхшироқ, лекин сиз ўзингизнинг ”жасорат”ингизни ўзингизга ўхшаган антилопага кўрсатишингиз мумкин.\nСўнгги юзлаб йиллар давомида қозоқлар, турклар ва мусулмонлар мағлубиятга учрашларининг асосий сабаби ҳам шу: ўзаро тўқнашаверадилар, лекин мустамлакачилар ва босқинчилардан шаталоқ отиб қочишади.\nҚозоқлар, турклар ва мусулмонлар, ўзингизни шохли қорамолга менгзаманг! Қуролингизни ўз қавмингизга қарши ишлатманг, акс ҳолда биз йиртқичларнинг еми бўламиз. Биз бирлашган ва душманларига қарши ўткир тишларини ишлатадиган бўри каби бўлмоғимиз шарт!\nқозоқлар турклар мусулмонлар Махсус таҳлил Ислом\nХитойдан қочган этник қозоқлар озод қилинди\n983 20:30 22.06.2020\nПомпео Хитойдаги мусулмонларни ҳимоя қилишга чақирди\n2011 11:00 03.02.2020


ЎзА - Андижонда саломатлик ҳафталиги\n10.04.2017 14:53 Чоп этиш версияси\nАндижон шаҳар кўп тармоқли марказий поликлиникасида ўтказилган тадбирда Президентимиз раҳнамолигида соғлиқни сақлаш тизимини тубдан ислоҳ қилиш, тиббий муассасалар моддий-техник базасини мустаҳкамлаш, даволаш ва профилактика ишлари сифати ва самарадорлигини юксалтириш борасида кенг кўламли ишлар амалга оширилаётгани таъкидланди.\nСаломатлик ҳафталигида вилоятдаги мурувват, меҳрибонлик уйлари, махсус мактаб-интернатлар, шунингдек, нуронийлар, Иккинчи жаҳон уруши қатнашчилари хонадонларида тиббий кўриклар ўтказилмоқда. Маҳаллаларда соғлом турмуш тарзини тарғиб этишга қаратилган “Тўғри овқатланиш”, “Патронаж ҳамшираси хонадонингизда”, “Соғлом турмуш тарзи” мавзуларида тадбирлар, умумтаълим мактаблари, академик лицей ва касб-ҳунар коллежлари ўқувчилари ўртасида “Ўз соғлиғингга масъулиятли бўл!” мавзусида иншо ва диктантлар танлови ўтказилмоқда.\n– Ҳафталик доирасидаги тиббий кўрикларга вилоятимиздаги етакчи тиббиёт муассасаларининг тажрибали шифокорлари жалб этилди, – дейди вилоят соғлиқни сақлаш бошқармаси бошлиғи ўринбосари Миркомил Отаҳожиев. – Унда фуқаролар 20 йўналишда тиббий кўрикдан ўтказилиб, уларга зарур тавсия ва маслаҳатлар берилмоқда.\nТадбирда юртимиз ва хорижий фармацевтика компаниялари ҳам ўз маҳсулотлари билан қатнашди. Соғлом турмуш тарзи, дори-дармон тарғиботига оид буклетлар тарқатилди. Ёш спортчиларнинг, болалар бадиий жамоаларининг кўргазмали чиқишлари, тиббиёт муассасаларининг соғлом турмуш тарзини тарғиб этишга бағишланган панно ва кўргазмалари ташкил этилди.\n– Бугунги тадбирда 550 дан зиёд бола кўрикдан ўтказилди, – дейди Андижон шаҳар кўп тармоқли марказий поликлиникаси болалар бўлими мудири Гулнора Тўраева. – Болаларга, уларнинг ота-оналарига зарур тавсия ва маслаҳатлар берилди. Оилада соғлом турмуш тарзини қарор топтириш, тиббий маданиятни юксалтириш борасида тушунтириш ишлари олиб борилди. Турли хавфли ва юқумли хасталиклар келиб чиқишининг олдини олиш, соғлом турмуш тарзига оид буклет ва адабиётлар тарқатилди.\n– Шу йил 80 ёшга тўламан, – дейди Исломобод маҳалласида яшовчи меҳнат фахрийси Бусора Низомова. – Қарилик қурсин, кейинги пайтларда юрагим безовта қилмоқда. Бугунги тадбирда кардиолог қўригидан ўтдим, зарур маслаҳатлар олдим. Эл-юрт саломатлиги йўлида шундай хайрли ишларга бош-қош бўлаётган Президентимиздан миннатдормиз.\nТиббий кўрик натижасида касаллик борлиги аниқланган фуқароларга амбулатория ва шифохоналарда даволаниш учун йўлланма берилди.


Абдураҳим Пўлат: Қуръон муқаддас, аммо унинг турли йўллар билан қилинган ҳар бир нусхаси муқаддас бўлолмайди - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n22:18 - Абдураҳим Пўлат: Қуръон муқаддас, аммо унинг турли йўллар билан қилинган ҳар бир нусхаси муқаддас бўлолмайди\nАмерикалик бир аҳмоқ пасторнинг Қуръон нусхаларини ёқиш ниятига шиддат билан қарши чиқаётган баъзи мусулмонлар ҳам аҳмоқликда ўша пастордан қолишишмайди, шекилли. Уларга ва уларга ўхшаганларга қуйидагилар эслатиб қўйилса эди, анча фойдали бўларди, деб ўйлайман.\nҚуръон – муқаддас. Аммо, у бизга китоб шаклида берилмаган. Кейинчалик одамлар Қуръонни аввал қўлда ёзиб, кейинчалик полиграфия усуллари билан китоб шаклида чоп этдилар. Яхши қилдилар. Ўтган юз йиллар ичида Қуръоннинг миллионлаб нусхалари яратилди. Қани ҳозир улар? Уларнинг ҳаммаси борми? Йўқ. Уларнинг мутлақо кўпи турли шаклда йўқ бўлиб кетди. Мен коммунист атеистлар йўқ қилган нусхаларни айтмаяпман. Мусулмон мамлакатларидаги миллионлаб оддий мусулмонларнинг, яъни Қуръонни муқаддас деб биладиган одамларнинг қўлида йўқ бўлган Қуръон нусхаларини айтмоқдаман.\n19 асрнинг охиригача ҳар қандай информацияни сақлаш воситаси қоғоз бўлган. Кейин пластинкалар пайдо бўлди, энди CDлар бор, компютерлардаги файллар бор. Тахмин қилиш қийин эмаски, ҳозирданоқ, Қуръоннинг матни ёзилган CDлар, компютерлардаги файллар Қуръонни муқаддас деб биладиган одамлар тарафидан турли сабаблар билан йўқ қилинмоқда. Ҳақиқий мусулмонларнинг қанчалари хотирасида Қуръон ҳам ёзилган компютерларни ахлатхоналарга улоқтиришган бўлса керак. Баъзилар компютерни шундай улоқтиришган, баъзилари олдин Қуръон файлларини ўчириб ташлашгандир ҳам. Хўп, буни Қуръоннинг китоб шаклидаги нусхасини отиб юборишдан ёки ёқишдан нима фарқи бор? Қолаверса, яқин келажакда, Қуръоннинг нусхалари ҳам фақат компютер файлларида бўлади. Кимдир файлини ўчираман деса, унга қарши курашиб ўтирамизми?\nҚуръоннинг ҳар бир нусхасини эъзозлашимиз керак, аммо ҳар бир нусхасини муқаддас қилолмаймиз. Буни тушуниш керак.\nФлоридалик пасторнинг асл нияти Қуръоннинг устидан кулиш, уни таҳқирлаш, мусулмонларни ҳақорат қилишдир. У Қуръоннинг китоб шаклидаги нусхаларини ёқишдан воз кечган бўлса ҳам, асл мақсадидан воз кечмади ва кечмоқчи эмас.\nАммо, шуни ҳам тушунайлики, бундай ниятли одамлар ҳар доим бўлган ва бўлади. Мисол учун, ҳиндистонлик Салмон Рушди ёки бангладешлик Таслимa Насринни эслайлик.\nБундайларнинг оғзини ёпишнинг биттагина йўли – уларга эътибор бермаслик ва Ислом дунёсини жаҳонда ҳамманинг ҳаваси келадиган даражага олиб чиқишдир. Ҳозир эса ҳаммадан орқадамиз. Демак, устимиздан куладиганларнинг бўлиши табиий.\nДарвоқе, пайти келиб қолгани учун эслатмоқчиман, Ислом динида чуқур ислоҳотлар қилмасдан, Қуръоннинг ўрта асрлардан ҳам аввалги билимларимиз доирасида қилинган тафсири билан яшашни давом эттирар эканмиз, биров Куръонннинг нусхаларини ёқса-ёқмаса, аҳволимизни тузатолмаймиз.


Ўгай она. Аҳмад Лутфий Қозончи\nHome icon Бош саҳифа»Жаҳон адабиёти»Ўгай она. Аҳмад Лутфий Қозончи\n1 дан 6 сахифа\nҚуёшни баҳорнинг боши ва кузнинг адоғида ҳар қачонгидан кўра қаттиқроқ, кўпроқ суюшимизни таъкидлашга ҳожат бўлмаса керак. Одамлар илк баҳор куёшини аскарликдан қайтган ўғлини ёки ғурбатга узатилган, яъни узоққа келин бўлиб тушган қизини кутиб олган отаона каби қаршилайдилар. Кузги қуёш эса бамисоли байрам таътилида келган меҳмон — лоақал яна бир кунга қолиши исталган суюкли фарзанд... У булутлар бағридан боқиши билан боғчаларга, супаларга, айвонларга, деразалар тубига кўрпачалар солинади, суҳбатлар курилиб, тикиш-бичиш сингари қўл юмушларига киришилади. Апрелнинг бошларида, икки қавватли уй деразаси олдида ўтириб ҳам ип юмалоқлаган, ҳамда тўр парда узра тушаётган оқшомни кузатаётган икки аёл аслида кўпдан орзиқиб кутганлари — қуёш нурлари боис шу ерда ўтирардилар.\nТашқарида болалар тўп ўйнамоқда. Ўйинда енгилмаслик учунми, ёки ҳали исиб улгурмаган баҳор ҳавосида жунжикмаслик учунми ўртадаги тўп ортидан югуришмоқдалар. Девор тубида эса икки болакай уларни томоша қилиб туришибди. Бири совқотганидан кўлларини қўлтиқларига суқиб олган, қаровсизлиги кўринишиданоқ билиниб турган олти ёшлардаги заифгина ўғил бола. Иккинчиси гўзал либослар кийғизилган, тоза қиёфали, уч ёшларга кираркирмас қизалоқ. Танимаганлар каттасини кичигининг уйида хизмат қиладиган аёлнинг ўғли деб ўйлашлари мумкин ва шундай гумон қилишга ҳақлидирлар. Чунки, бундай тахмин қилиб, ҳукм чиқаришга исталганча аломатлар бор, аммо бошқача ўйлашга асос бўладиган далил мавжуд эмас.\nАслида бу икки бола — қариндошлар. Қариндошликлари икки ҳолатда акс этади: бири шу онда ёнмаён туришлари, иккинчиси бир уйда ётиб туришлари. Уларнинг шу иккисидан бошқа барча нарсалари фарқлидир. Ебичишлари, кийинишлари ва уларга қилинадиган муомала қариндош эмасликларига далолат бўла олади. Бирини «бир донам, ягонам, дилпорам, дилбандим» деб суйишса, иккинчисини «йўқол, башаранг қурсин» дея қувишса, бирига ҳар соат жоним, кўнглинг не тусайди» деб мурожаат этилсаю, бошқаси очқаганини айтса, «очқамай ўл, заҳар е, заққум ют» деб жавоб эшитса, бирини бағрига босаркан, бошқасини кўкрагидан итарса, албатта, бу ҳодисалар, уларнинг қариндош эканига далил саналмайди,\nОлти ёшлардаги ўғил бола бундан уч йил аввал — уч ёшларида етим қолиб, ўгай она кўлида шу ҳолга тушди: бир бола кўтара олиши мушкул бўлган қаҳру қийинчиликларни, ҳаёт аччиқликларини тотди, таёқ еди. Кўрганкечирганлари ичида тамоман унутгани — она меҳри, она шафқати... Унинг учун ана шу уч йил уч аср қадар узоқ кечди. Шу уч йил ичида лоақал бирор марта тасодифан бўлсаҳам «жон болам» деган сўзни, афсуски, эшитмади. Унинг қулоқлари бундай яхши сўзларга ташна, қалби эса зор бўлди. Бу боланинг вазифаси кичигига қараш, уни овунтириш, ўйнатиш, бешигини тебратиш ва Саниҳахоним кўрсатган ишларни бажарипвдан иборат.\nҲозир бу икки қариндош тўп ўйнаётганларни томоша қилишмоқда. Тўғрироғи, каттаси томоша қилаётган кичигига кўзқулоқ. Ўйинни рўпарадан кўриш қулай туюлди. Синглисини қарши тарафга оҳиста етаклай бошлади. Кўзи болалар ўйнаётган тўпда, аксига олиб тўп синглисига келиб тешши мумкин. У фақат шунинг учун диққатини тўпга қаратган, ўйинни эса томоша қилмоқчи эмас. Ўзи ўйнамагач, томошадан не фойда? Бу эҳтиёт синглисини яхши кўргани учунми? ЙЎқ. Чунки бири ҳар жиҳатдан севгига, иккинчиси нафратга дучор бўлган қариндошларнинг бир-бирини яхши кўриши дарёнинг тепага оқишидай гап. Унда бу ҳаракатнинг сабаби нимада? Бу бола ўзи яхши кўрмаган қариндошини нечун бу қадар жидду жақд билан қўриқлайди? Жавоб оддий: калтак ейишдан қўрқиш... Ҳа, шу қўркув бўлмаса, таёқемасаеди... Бой болалари еган шоколаддан кўпроқ таёқлар... ўрнига меҳр-шафқат, мурувват кўрса эди, балки қариндошини бундан кўпроқ авайларди. Жони ачиб, яхши кўриб, ўзи истаб қарарди. Шафқат ва марҳамат юлдузлар қадар узоқ экан, у ўзига юкланган юмушларни кўнгилдан, меҳр билан адо этолмас эди.\nЙЎл ўртасига келганда қизалоқнинг оёғи қайрилиб, йиқилиб тушди. Бола уни дарҳол турғаздию, фарёдини тўхтатолмади. У қизалоқни кучиб четга етаклади, кийимларини қоқа бошлади. Қизча йиғидан тинмасди. Қарши томондан очилган эшикдан бир аёлнинг боши кўринди. Атрофга аланглади, болаларни кўрди. ЙЎлда эркак йўқлигини билгач, тезроқ юрди:\nРазил, яна болани йиғлатдинг, ҳозир сенга кўрсатиб қўяман! Юқоридан очилган деразадан ёш қиз овоз берди:\nСанихаҳола, Исмоилнинг айби йўқ. Бола ўзи йиқилди. Ўз кўзим билан кўрдим. Саниҳахоним, унинг бу аралашувидан мамнун эмаслигини таъкидлаган оҳангда жавоб берди:\nЯхши қараса йиқилармиди, синглим? Кўр бўлгур, ҳеч қарамайди гўдакка. Сўнг болаларга ўгирилди. Юқоридаги қиз:\nАллоҳ ҳаққи, у айбдор эмас! — дея бакирди. Лекин Саниҳахоним қулоқ солмади, каттасини бир икки шапалоқлагач, кичигини қучоғига олди:\n— Кел қўзичоғим, ягонам! Сўнг Исмоилга ўгирилди: Уялтирма, икки тарсаки нима деган гап? Нақ оёғимнинг остигаолиб тепкилардимку.... —дея ўдағайлаб, боласини етаклаб уйи томонга йўл олди.\nИсмоилнинг ноҳақ жазоланиши ўйнаётган болаларга текин томоша бўлди. Икки дақиқа давом этган бу шафқатсиз воқеа уларни тинчлантирди, ҳатто дам олдилар. Исмоил йиғлар экан, улар яна ўйинларига берилиб кетдилар. Бу орада ён томондаги эшик очилиб, ҳалиги бақирган қиз чиқди ва Исмоилни чақирди:\nИсмоил! Исмоил! Исмоил қайрилиб қаради.\nБорди. Қиз уни ичкарига таклиф этаркан:\nОл, мана буларни, е! Мана бунга эса кўнглинг истаган нарсани сотиб ол, —дея қўлидаги қандларни унга узатди. Бошқа кўлида эса эллик қуруш бор эди.\nКеракмас, Фотима опа.\nОлмасанг хафа бўламан, опа демайсан.\nИсмоил ҳиқиллашини босолмади. «Булар нимага ҳам ярарди, ҳеч қандай фойдаси йўқ», дегандай олди. Чўнтагига солди.\nКел юзингни яхшилаб юв, Исмоил, —деб Фотима зинада турган сурахи (графин)га узалди, Исмоил ҳиққиллаб:\nОпа, ўзим юваман, овора бўлманг.\nМен куйиб турсам, яхшироқ ювасан. Қулоқсиз бўлма! Исмоил юзини ювди. Фотима сочиқ келтириб боланинг юзини артди ва\n— Бир нарса керак бўлса, ёнимга кел, майлими, Исмоил.\nИсмоил унинг кўзларига қаради. Эзилиб қаради. Кўзлари яна ёшланди.\nМенинг ҳам сиздай опам бўлсайди?!—деб чўнтагидан чиқарган кир рўмолчани кўзларига олиб борди.\nМен сенинг опанг эмасманми, Исмоил?! Доим ёнимга келиб тур.\nҚандай келаман? Бу ерга кирганимни кўрса, ўлдиради мени.\nТашқарига йўналиб, ўз эшикларига бир қараб қўйдида, девор тагига ияги билан қўлларига таянганча чўнқайиб ўтирди ва йиғлай бошлади.\nСаниҳахоним Исмоил еган таёқлар жаннатдан чиққан дейди. Орасира шундай дейишдан Исмоилни уриб завқлангани каби завқ олади. Жаннатдан чиққан нарса фақат таёқми? Ёхуд таёқнинг жаҳаннамдан чиққан тури йўқми? Модомики, жаннатдан чиққан экан, нечун Салма билан бирга тотмайди бу таёқни?! Исмоил кичик боши билан буларни тушунгандай бўлар, йиғлар, фақат тузукроқ, тўғрироқ жавоб тополмасди. Топгандан не фойда? Таёқ жаннатдан чиққанми ёки дўзахданми, барибир Исмоилнинг жонига азоб бераверадику, Исмоил шундай хаёллар билан банд бир пайтда юқорида икки аёл ўртасида шундай суҳбат кечарди:\nПастда нима қилиб юрувдинг, Фотима?\nИсмоилнинг кўнглини кўтардим, она.\n— Бировнинг боласи бўлса, сенга нима, қизим? Онасини биласанку, димоғидан қурт ёғади. Нега аралашасан демайдими?..\nДесин, она, деб кўрсин?! Зулм эмасми гўдаккинага?! Онаси бўлмаса, шунча эзиш керакми? Аслида онасизлигини билдирмаслиги зарурку... бунинг ўрнига бундай иш тутса, жон чидайдими?\nБу инсонлик эмас, аммо на чора, нима ҳам қилардинг?! Кимга дод дейсан, кимга тушунтирасан, қизим?! Ҳамма ерда\nшундай. Қайси ўгай она етим болаларни бағрига олибди?! Ўз боласидай кўрибди? Ўгайлик қилмаган ўгай она борми? Қани бундай фазилатлар, қизим?\n— Менга қолса, бу болага зулм қилинмаса дейман. Ўз дарди ўзига етиб ортади. Она меҳрига муҳтож, кўнгли вайрон болага қандай муомала қилишмоқда, билмадим. Қандай инсон бундай муомала қилади, қайси ахлоқ китобида бунга ўрин бор?! Қай виждон бунга чидайди, билмадим, она, билмадим..!\nШу кеча Фотима, ухлай олмади. Кўзларини юмиши билан Исмоилни кўрар, у йиғлар, тўхтовсиз йиғларди. Бу боланинг ёлғиз айби — онасининг ўлгани, етимлиги. Аслида, унга бу ёшда парвариш, она меҳрига муҳтож ғамли юрагига, маҳзун кўнглига малҳам зарур эди. Лекин қайда малҳам?! Қани, у меҳрибон инсон?! Инсонийлик амрига кулоқ тутган борми? Мурувват, марҳамат йўлидан юргувчи қани? Қани, ўз диний бурчини ўйлаганлар?! Қаерда?!! Ахлоқий вазифасини ўтайдиганлар қайда, қаёкда, қани?! Агар Жаноби Пайғамбаримиз туғилмасдан етим қолганлари эсланса, ҳар етимга қилинган яхшилик Аллоҳ ҳузурида ул зотга қилинган яхшилик сингари қабул қилиниши ўйланса, шундай ҳодисалар содир бўлармиди?! Аслида катта одам ҳам кўтаролмайдиган юк бечора, ёшгина гўдак елкасига қўйилган эди. Онаси вафот этгандан буён ҳаёти вайрон, кўнгли чилпарчин, дунёдан безган. Бездирувчи таёқлар, ҳақоратлар пайдарпай ёғилиб, пешма-пеш келиб турар, фақат яхши сўз, мехрмурувват, марҳамат кўли тасодифан бўлса-да, ҳали унинг дарвозасини, кўнгил эшигини очмаганди... Ҳа, жажжигана Исмоил бу ҳолга бардош берар, истаристамас бу оғирликларни кўтарарди. Кўтармасдан нима ҳам қиларди?! Арзимас хатоси учун ҳам калтаклайдиган ўгай онауни парвариш қилармиди?! Унга ёки отасига буларни айтиб, дардига дармон топармиди?! Исмоилучун бу ишлар ғоят мушкул эди. Отаси ёнида ҳам ўгай онасидан кўп бор ҳақорат эшитган, калтак еган, аммо отаси унинг ёнини олмаган. Ақалли бирон марта ўгай онанинг қўлидан тутмаган. ЙЎқса, шундай бўлармиди? Лоақал оқшом уйга қайтган отасини хурсандлик билан қаршилаб, қучоғига отилмасмиди?! Қачон бунга журъат қила олган? Фотима бундай ҳолатга шоҳид бўлмаган. Аммо оқшом уйга қайтган ота қаршисида боши эгик, ўйлай-ўйлай уйга кириб кетган махзун Исмоилни кўп кўрган. Балки бир оз кейин бу камчиликлар ботар вау отасининг кўлидан тутар... Балки ҳар ким ўз айби учун ўзи жазоланар... Балки қариндоши қилган хатоси учун Исмоил жазоланмайдиган кунлар келар...\nИкки ҳафтача аввал унинг кўнглини кўтариб:\n— Исмоил, унинг қилмишларини отангга айтмайсанми? Мени кўп уради демайсанми? — дейиши билан Исмоилнинг боши эгилди:\nОтам мени яхши кўрмайдику... Кечаси тиззаларига ўтирмоқчи бўлсам, онамга қаради, қарадию, мени суриб кўйди. У Салмани келтирди:\n— Капкатта болангни суймасдан мана буни эркалат! Отам ҳам уни эркалатди.\nИсмоил буларни айтиб йиғлади, Фотимани ҳам йиғлатди.Тўшагида шуларни ўйлаб ухлаёлмаган Фотима гоҳ ўнгга, гоҳ чапга ағдарилар, ўртанар эди. Икки ой ўтди. Байрам келди. Одатга мувофиқ болалар эшикмаешик юриб, кўл ўпардилар. Исмоилҳам байрам куни отасининг кўлини ўпди. Отаси ҳам уни бағрига олди, кучоқлади, юзларидан ўпди. Байрамда чўнтагига тушган бешўн куруш ва кийган янги либослари ўз йўлига, Исмоилни қувонтирган — ота қучоғида беш дақиқа ўтириш, ота чеҳрасини очиқ кўриб,ширин сўз эшитиш эди. Ҳатто ўгай онаси уни суйиб, қучоқлаб ўпди. Байрам қандай гўзал, қандай тотли! Ҳар кун байрам бўлсайди, деб ўйладн. Аввал буни дўстларига англатишни ўйлади. Отам мени суйди демоқчи бўлди. Кейин бу фикридан воз кечди. Уйдан чиқиб тўғри Фотима опасининг эшигига юрди. Нима учун? Уни тушунган ёлғиз у бўлди, кўзёшини у сидирди, ҳар недан ортик, муҳтож бўлгани — шафқатни, меҳрни ундан кўрди. Қай вақт калтакланса, Фотима опа ҳамдард бўлди. Кўнгли тасалли топди. Шунинг учун Исмоил энг аввал унинг уйига йўл олди.\nЕшик Исмоил қўл узатмасдан аввал очилди, очиқ чеҳра Фотима опа уни таклиф этди. Келишини деразадан кўрди.\n— Опа... — дея унга талпинди.\n— Кирмайсанми? Қочадиганга ўхшаб турибсан. Шундайми? Дунёда сени ёлғиз ташлаб кўймайман.\nИсмонлнингўзи ҳам киришни, беш дақиқа опасининг ёнида ўтиришни жудаям истарди. Аммо унинг вайрон кўнглидан, тушунармикан, истамай қолмасмикан дега ҳадиклар ўтди. У кечираётган ҳаёт — меҳрга муҳтожли ҳеч ким томонидан севилмаслик ҳиссини кўнглига синг дириб юборган бўлиб, Фотима опаси ёнида ўтириш унга юк, малол келиши мумкинлигини ўйламоқда эди. Юқори чиқди. Қўллар ўпилди, дуолар қилинди,\nБугун отам мени суйди, опа. Бағрига олиб эркалади\nБу — табиий, Исмоил, у — сенинг отанг. Албатта шундай қилади.\nҲар кун бундай эмаску...\nЕнди шундай бўлади, иншоолоҳ.\nИсмоил узатилган қандлардан бир дона олди.\nЯна ол, Исмоил\nЕтади, опа. Бўлади. Раҳмат.\nЙЎқ, бўлмайди, мана буни мен учун ол. Мени яхши кўрсанг, ол. Исмоил яна бир дона олди. У ниманидир айтмоқчи эди. Бошини сал эгди:\nОпа, сизга бир гап айтайми?\nКечқурун отам мени мозорга олиб борди. Менга онамнинг қабрини кўрсатди. «Қара, ўғлим, бу ерда онанг ётибди. Ўқи!» — деди.\n«Фотиҳа» ўқидим, опа, «Алҳам»ни. Аммо, роса йиғладим.\nУ Фотимага бу гапларни айта туриб кўзларига келган ёш томчиларини тўхтатолмади. Кетмоқчи бўлиб, ўрнидан турди. Фотима дарҳол қўлларидан тутди.\n— Қаёққа борасан, Исмоил? Менинг билан шунчагина ўтирасанми? Одам опасининг ёнидан ҳам шунча тез кетадими?\nИсмоил Фотима опасининг кўнглини кўтариш учун яна қайтиб ўтирди. Сал фурсат ўтгач:\nЭнди кетай, опа, — деб қўзғалди.\nМайли, бор. Аммо яна кел, кутаман.\nИсмоил чиқди. Сўнг қаёққа кетганини ҳеч ким билмайди. У анча вақт маҳаллада кўринмади.\nАгар гўрков ўша куни жойида бўлганида, олтиетти ёшлардаги бир боланинг эшикдан кириб, шошапиша қабристон оралаб кетганини кўрган бўларди. Бу бола ўша тунда зиёрат қилгани келиб, онасининг қабрини билиб олган Исмоил эди. Ундан бошқа бола бунга қодир эмасди. У дунёда шу бир уюм тупрокдагидек афтни ҳеч ердан, ҳатто отасидан ҳам тополмагани ва шунинг учунмикан отаси билан ўзи ўртасида бегоналик пайдо бўлганидан бу ерга келди. Чопиб келди. Ҳар ким кўнгилхушлик учун шошган байрам айёмида тўйиб-тўйиб йиғламоқ, йиллар кўнглига чўктирган дардларининг бир қисмини енгиллатмоқ учун келганди Исмоил...\nБайрам ўн беш кеча-кундуз бўлди. Ўгай онанинг Исмоил тўғрисида берган маълумоти отани ўйлантириб кўйди. Унинг айтишича, Исмоил тезтез қаёқларгадир кетар, ярим соат, бир соатгача ҳеч ким уни кўрмасмиш. Ўзидан сўралса:\n— Ўйнадим, — деб кўя қолар, бошқа жавоб олинмасди.\nЯнги хотиннинг раъйига қараб бугунгача ўз ўғлига ўгай ота қаторида бўлмоқдан бошқа нарса кўлидан келмаган отани ўй босди. Бола қаёққа кетиши мумкин? Бошқа маҳаллаларга ўйнагани бориб, у ерда болалардан таёқ еб қайтгани эсига тушди. Эзилди. Исмоил ўзи учун муглақо хузурсиз бу уйдан узоқлашиши табиий эмасми?! Иккинчи маротаба уйланганидан кейин ота сифатида ўғли учун ҳеч нарса қилмади. Ота буни илк бора бугун хис этди ва ўз қилмишларининг кечирилмас гуноҳ эканлигини англагандай бўлди. Уни ичидан қайнаб чиқаётган бир нидо эзарди: виждонли бир ўгай ота Исмоилга сендан кўра яхшироқ муомала қилар, меҳрлироқ бўларди. Турди. Ташқарига чикди. Кўзёшларини сидирмоқдан бошқа бир чора тополмаётганди. Иккн кун ўтди. Ҳаво анча илиб қолди. Дўконларнинг эшиклари очилди. Кўкракларни тўлдириб-тўлдириб баҳор хавосини оладиган завқли дамлар бошланди. Бир дўстиникида меҳмондорчиликда ўтириб, чойнинг охирги ютумини ҳўпларкан кўзлари бирдан катта-катта очилиб кетди. У кўчада югуриб кетаётган Исмоилни кўриб қолди. Мезбон билан хайр хўшлашишга ҳам сабри чидамасдан Исмоилнинг ортидан тушди. Исмоил орқасига қарай демасди. Беш дақиқалардан сўнг қабристон эшигидан аввал олти ёшлардаги бола, ундан кейин бир киши кирдилар. Унинг қайдалиги энди маълум эди. Аввал мозорчига учради. Мозорчи бу бола бир икки ҳафтадирки, қабристонга серқатнов бўлиб қолганини, шошапиша, ҳатто югуриб келиши ва бироздан сўнг қайтишини айтди. Мозор бошларида ҳеч ким кўзга ташланмасди. Ота ажабланган кўйи Исмоилни ахтара бошлади. Ўғли ҳадеб кўзга ташланавермагач, Фотиҳа ўқиб кетишучун марҳума хотинининг қабри томон йўналди. Ўн одимча масофа қолган эдиямки, мозорнинг нариги тарафидаги ғалати бутага кўзи тушди. Бутага яқинлашиб, шохни кўтариш учун эгилиши билан ҳайратдан донг қотди. Кўзлари косасидан чиқкудай бўлиб, бир ҳамлада бута шохини четга тортди. Бута тагида Исмоилнинг заиф вужуди кўринди. Чуқурлиги бир қаричча келадиган, ётганда Исмоилнинг бўйига мос бир жой қазилган. Исмоил шу чуқурда ози мозорга тегар даражада ётибди, юзига бўз парчаси ёпилган. Устидан бута олинишини сезар-сезмас Исмоил ётган жойидан ирғиб турди. Қаршисида отасини сўрди. Сакраб тураркан биринчи қилган иши юзидаги бўз тарчасини чўнтагига солмоқ бўлди. Ҳар иккиси кутилмаган бу учрашув ҳаяжони ичра қўрқув ва ҳайрат аралаш бир-бирига тикилиб қолдилар.\nИсмоил оёқ товушларини эшитган, бироқ зиёратчи уни сезмасдан ўтиб кетишига ишониб, жим ётган эди. Кўрдики қаршисида отаси турибди. Шу онда тупроққа айланган онаси ва етимлик жамики озорларини чекишига сабаб бўлган отаси орасида эди у. Қочиш керакмикан? Нима қилса экан? Исмоил ҳозир бу саволларга жавоб бера оладиган ҳолатда эмасди.\nБу ерда нима қиляпсан, ўғлим?\nОнамнинг кучоғида ётибман.\nШундай ҳам бўладими, болам? Онангўлганига неча шил бўлди?! Ахир у тупроққа айланиб кетганку\nМайли. Мен унннг тупроғини ҳам яхши кўраман. Энди бу ер менинг уйим, — деди у қўли билан қазилган койга ишора қилиб.\nОта бошқа чидаёлмади, Онасининг тупроғидан бошқа ўкинадиган ери ва кимсаси қолмаганини англаган боласини бағрига босиб хўнг-ҳўнг йиғлай бошлади. Бир муддат шундай йиғлагач:\nЮр, ўғлим, кетамиз, — деб кўлидан тутди ва у ердан чиқдилар. Ўн-ўн беш қадам ташлагач бир нима эсига тушиб сўради:\nЮзингта ёпиб олганинг нимайди, ўғлим?\nИсмоил киссасидан бўз парчасини чиқарди: Онамнинг кўйлагидан узиб олдим. Бунда унинг ҳиди бор\nТуш, Қуёш ҳарорати кучайганида қабристондан нақадар гуноҳкор ва бемеҳрлигини англаган ота ҳамда унииг ота меҳридан махрум бўлгани учун она хокини юзга суртиб, она тупроғига бош урушдан бошқа чораси қолмаган толесиз ўғли чиқишмоқда. Тунда, Исмоил уйқуга кетгач, бу ҳодисаларни бир-бир англатган ота хотинига мурожаат қилди:\n— Бир нарсага ақлим етмаяпти. Исмоил онаси ўлганда уни танийдиган ҳолда эмасди. Унинг кўйлаги қаёқдан билди?\nСанихахоним жавоб берди:\n— Кеча уйни йиғиштираётганда эски кийимларни тахлаётиб унга онасининг кўйлагини кўрсатгандим. У олиб уни кўлига олди, кўзлари ёшланди. Мен ортиқча аҳамият бермасдан кўйлакни унинг кўлидан олиб кўйдим.\nУ тахмонни титкилаб ўша кўйлакни топди. Бу кўйлакнинг нақ кўксидан бир парча қирқиб олинган эди.\nЎша кундан эътиборан Исмоилнинг уйдаги аҳволи озгина енгиллашди. Энди Исмоил баъзида бир тиззасига Салмани олган отасининг кучоғида ўтириш завқини тотар бу ҳолдан Санихахонимнинг қовоғи ҳам аввалгадай уюлмасди.\nЕнди Исмоил ҳам очиқ чеҳра билан юра бошлади.Аваллари оқшомда уйга қайтган отасини боши ҳам ҳолда кутиб олган Исмоил энди отаси келиши билан югуриб борадиган ва унинг кўлидан ушлаб уйга ёнма-ён кирадиган бўлди. Унинг ҳаётида кўзга кўринарли ўзгаришлар бўлнанини билган кўшниларнинг ҳам виждонлари энди хотиржам эди. Аввало Фотима... Ота-ўғил кўл ушлашиб уйга киришаркан, баъзан унинг ҳам кўзларидан қайноқ томчилар мехр ва шафқат тўла кўксига энарди.


Кириш имтиҳонлари тестлари қай даражада соддалаштирилади? – ДТМ изоҳ берди - Zamin.uz\n18:09 / 19.05.2020\nКириш имтиҳонлари тестлари қай даражада соддалаштирилади? – ДТМ изоҳ берди\nЭпидемиологик вазият туфайли бу йил ОТМларга кириш имтиҳонларидаги фанлар қисқартирилади. Бундан ташқари, тест топшириқлари соддалаштирилиб, тестларга қатор янгиликлар киритилмоқда.\nKun.uz турли фанлар доирасида тест топшириқлари билан боғлиқ янгиликлар ҳақида маълумот олиш учун Давлат тест маркази матбуот хизмати раҳбари Орзиқул Бобоев билан боғланди.\nТест даражалари ҳақида\n– Тест топшириқларини соддалаштириш деганда бакалавриат қабул имтиҳонларида фақат содда тестлардан фойдаланилади, деб тушунмаслик керак.\nТест топшириқлари 3та қийинлик даражасида шакллантирилади. Биринчи қийинлик даражасидаги тест топшириқлар ишланиши, бажарилиши осон бўлган тест топшириқлари ҳисобланади.\nАввалги йилларда ўтказилган тест синовларида ҳар бир фандан 6 тагача биринчи қийинлик даражасидаги тест топшириқлари берилар эди. Бу йилдан бошлаб эса ҳар бир вариантда қўлланиладиган биринчи қийинлик даражасидаги тест топшириқлари сони ўртача 10 тагача етказилмоқда.\nЖадвал, расмли кўринишдаги саволлар сақланиб қолади\n– 2019 йили қабул тест синовларида ёзувсиз харита, жадвал, расмли кўринишидаги янги тест топшириқлари қўлланилган эди. Шундай саволлардан бу йилги имтиҳонларда ҳам фойдаланилади.\nАбитуриентлар тест топшириқларини мантиқий фикрлаб тезда тушунишлари учун жорий йилда ҳам тарих, география ва чет тили (инглиз, немис, француз) фанларидан расмли тест топшириқлари шакллантирилмоқда.\nБундан ташқари, биология ва кимё фанларидан расмли тест топшириқлари сони кўпайтирилмоқда.\nТилларга оид саволларда янгиликлар бор\n– Она тили ва адабиёт фанидан (ўзбек, рус, қорақалпоқ) мустақил ўқиш учун тавсия қилинган бадиий асарлардан тест топшириқлари сони кўпайтирилади.\nШунингдек, мантиқий фикрлашни ривожлантириш мақсадида матнли тестлар, яъни матн устида ишлаш билан боғлиқ тест топшириқлари тузилмоқда.\nМатнли тест топшириқларида матн таркибидаги сўзларнинг тўғри қўллангани ва гапларнинг тўғри шакллантирилганини аниқлаш, матндаги сўзларнинг маъноларини топиш ва матннинг асосий мазмунини тушуниш талаб этилади.\nНазарий саволлар кўпайтирилмоқда\nТест топшириқлари таркибида назарий тест топшириқлари сони оширилмоқда.\nЖумладан, кимё фанидан назарий тест топшириқлар сони оширилади ва лаборатория ишларига оид тест топшириқлари яратилмоқда.\nФизика фанидан ҳам фанидан назарий тест топшириқлар сони оширилган ҳолда биринчи қийинлик даражасидаги тест топшириқлари сони 6 тадан 10 тагача кўпайтирилмоқда.\nШунингдек, абитуриентларга қулайлик яратиш учун доимий физик катталиклар жадвали ишлаб чиқилди ва у тест синови топшириш жараёнида тақдим этилади.\nПрезидент бу йил кириш имтиҳонларини соддароқ шаклда ўтказиш бўйича топшириқ берди\nЭслатиб ўтамиз, 2020-2021 ўқув йили учун қабул тест синовлари истисно тариқасида мажбурий фанларсиз, 2та мутахассислик фанларидан ўтказилиши режалаштирилмоқда.\nБу истисно фақат 2020-2021 ўқув йили учун тегишли. Кейинги йиллар учун 5та фандан имтиҳон олиш тартибида ўзгаришлар бўлмайди.\n2та мутахассислик фанлари 2019 йил декабрь ойида тасдиқланган эди.\nКириш имтиҳонлари муддати ўзгартирилаётгани йўқ – ДТМ\nБу йил тест синовлари ўтказиладиган биноларда кўпи билан 700тагача ўрин тайёрланади. Ҳар бир абитуриент учун камида 3 квадрат метрдан жой ажратилади, улар имтиҳонда ниқоб ва қўлқоп таққан ҳолда иштирок этади.\nБинога киришдан олдин абитуриентларнинг тана ҳарорати ўлчанади. Бинолар камида 4 марта дезинфекция қилинади.\nХалқаро ислом академиясига киришда 2та имтиҳондан ўтиш тартиби белгиланиши мумкин\nМагистратурага кириш ва коллеж-лицейларда битирув имтиҳонлари ҳақида маълумот берилди\nПрезидент қарори лойиҳаси: ОТМга кириш имтиҳонлари соддалаштирилади\nСиртқи таълим учун тест имтиҳонлари бошланди\nЎзбекистонда тест имтиҳонлари якунланди\nБир неча ОТМда тест синовлари бекор қилинади\nАбитуриентлар тест натижаларини SMS орқали билишлари мумкин


Агар Мэри Энн Вебстер ҳаётини буткул ўзгартириб юборган ҳодиса юз бермаганида у ҳақда ҳеч ким, ҳеч нима эшитмаган бўларди. Унинг суратига кўзи тушган одам борки, ҳис-туйғуларини яширолмаслиги аниқ: шунчалик ҳам бадбашара аёл бўладими?! У ўзининг нуқсонларини, ташқи кўриниши жиддий касаллик асорати эканлигини яхши билган.\n«Экспресс-Новости» ахборот агентлигининг маълум қилишича, Мэри Энн лондонлик оддий оилада дунёга келган. Ундан ташқари ота-онаси яна етти нафар болани тарбия қилишган. Оила ниҳоятда ночор кун кечирган. Қизалоқнинг ўзи ҳеч қачон ишдан бўйин товламаган, доимо ота-онасига ёрдам беришга ҳаракат қилган. У чиройли ва ёқимтой қиз бўлган. Инглиз хоними узоқ вақт ҳамшира лавозимида ишлаб, бўлғуси турмуш ўртоғини учратгач ўзини оиласи ва фарзандларига бағишлашга қарор қилган. Томас Бивэн билан никоҳдан тўрт бола дунёга келган.\nҲаммаси бинойидек. Фақат кутилмаганда Мэрининг ташқи кўриниши ўзгара бошлайди. У анча пайтгача гап нимада эканини тушунолмаган. Кўп ўтмай унга даҳшатли акромегалия ташхисини қўйишади. Одатда бу дардга чалинган одам оёқ кафти ва юз суяклари йириклашишидан қийналади. Бу хасталик аёлнинг ҳаётига жуда кўп азоб-уқубатларни олиб келади. Унинг юзи кундан-кунга катталашиб борар, устига-устак, тинимсиз бош оғриғидан азоб чекарди.\nБироқ энг ёмони, у ҳар куни атрофидаги одамларнинг масхара қилиб, шафқатсизларча хўрлашларига тоқат қилишига тўғри келарди. Кўпчилик ҳатто Мэри Энн бошқаларга ўхшамаслигини, унинг жойи циркда эканига пичинг қиларди. Турмуш ўртоғининг тўсатдан вафот этиши вазиятни баттар чуқурлаштирди. Энди Мэри Энн фақат ўзига суянишдан бошқа иложи қолмаганди.\nБолаларини боқиш учун аёл ишга чиқишга мажбур бўлади. Бироқ озгина пул топиш учун унинг қанчалик таҳқирланганини кўпчилик билмайди. Мэри Энн ўзининг ғайритабиий ташқи кўриниши эвазига пул ишлаб топа бошлайди.\nДастлаб у «Энг рўзғорбоп аёл» танловида иштирок этади. Бироқ бу ерда у муваффақиятсизликка учрайди. Сўнгра у ноиложликдан дунёдаги энг хунук аёл танловида иштирок этишга жазм қилади. Чунки Мэри ўзининг мукаммал эмаслиги эвазига пул ишлаб топиши мумкинлигини тушуниб етади. У фарзандларининг қорнини тўйғазиш учун ҳар куни одамлар масхаралашига чидашга мажбур эди. Мэри омма олдида айнан дунёдаги энг бадбашара аёл қиёфасида чиқиш қиларди. У дунёнинг кўпгина мамлакатларига гастрол сафарларига ҳам боради, ўзининг ташқи кўриниши билан бутун дунёни «забт этади». Аёлнинг омма олдига чиқиши ҳақиқий хурсандчилик ва шов-шувга сабаб бўларди. Лекин фарзандларидан олисда яшашга аёлнинг юраги дош беролмайди: шу боис Мэри ватанига қайтиб келади. Аёл 59 ёшида вафот этган. Ўша пайтларда кўпгина газеталар унинг ўлимига «синган юрак» сабаб бўлганини ёзишди.


Ўзбекистон делегацияси БМТ Инсон ҳуқуқлари бўйича кенгаши сессиясида иштирок этмоқда\nИнсон ҳуқуқлари бўйича Ўзбекистон Республикаси Миллий маркази директори Акмал Саидов бошчилигидаги мамлакатимиз делегацияси Женевада бўлиб ўтаётган БМТ Инсон ҳуқуқлари бўйича кенгашининг 42-сессиясида иштирок этмоқда.\nСессия ишида 190 дан зиёд мамлакат делегациялари қатнашмоқда. Иштирокчилар орасида ташқи ишлар ва адлия вазирлари, инсон ҳуқуқлари бўйича миллий институтлар раҳбарлари, парламентлар аъзолари, дипломатлар, академик ва экспертлар доиралари, шунингдек, фуқаролик жамияти институтлари вакиллари бор.\nБМТ Инсон ҳуқуқлари бўйича Олий комиссари Мишель Бачелет 9 сентябрь – сессиянинг очилиш кунидаги нутқида инсониятни иқлим ўзгаришлари билан боғлиқ салбий омиллардан қутқаришга чақирди. Шунингдек, глобал исиш оқибатлари оғир ҳалокатларга олиб келишидан огоҳлантирди.\nМ.Бачелетнинг таъкидлашича, иқлим ўзгариши – инсон ҳуқуқларига қарши глобал таҳдиддир. Бу муаммо ҳаммага бирдек тааллуқли бўлиб, янги иқтисодий-ижтимоий ларзаларга, қуролли можаролар сонининг ортишига, аҳолининг кўчиши ва ҳатто ўлим ҳолатларининг кескин кўпайишига олиб келади.\nИнсон ҳуқуқлари бўйича кенгашнинг 42-сессияси 27 сентябргача давом этади. Унда Яман, Бурунди, Мьянма, Сурия, Украина, Грузия каби кўплаб мамлакатлардаги инсон ҳуқуқларига доир маърузалар тингланади. Иштирокчилар 90 та мавзули маъруза, шунингдек, алоҳида мамлакатлардаги бу борада мавжуд вазият билан боғлиқ ҳисоботларни кўриб чиқади.\nСессиянинг биринчи куни Ўзбекистон делегацияси, ташкилотчиларнинг таклифига биноан, ХХР ва Туркманистон томонлари ўтказган тадбирларда ҳам иштирок этди.\nХитой томони кейинги 70 йилда мамлакат инсон ҳуқуқлари соҳасида эришган ютуқлар ҳақида кўргазма ташкил этди. Унда саноат, қишлоқ хўжалиги ва инфратузилма тараққиёти натижалари, таълим ва соғлиқни сақлаш тизимларидаги ислоҳотлар, сиёсий, иқтисодий, ижтимоий ва маданият соҳасига доир ҳуқуқларни таъминлаш борасидаги амалий чора-тадбирларнинг самаралари акс этган фотосуратлар ҳамда инфографика лавҳалари намойиш қилинди.\nТуркманистоннинг БМТдаги Доимий ваколатхонаси жорий йилнинг 20-21 ноябрь кунлари Ашхобод шаҳрида БМТнинг Марказий Осиё иқтисодиётлари учун махсус дастури (СПЕКА) доирасида бўлиб ўтадиган Иқтисодий форумга бағишлаб йиғилиш ўтказади. Бўлажак Форум минтақада барқарор тараққиётни таъминлаш мақсадида савдо ва транспорт тизимидаги амалиётларни соддалаштириш мавзусига бағишланади.\nЙиғилишда Ўзбекистон делегацияси Туркманистон томонининг раислик қилувчи сифатида бу борада амалга ошираётган саъй-ҳаракатларини маъқуллади. Дастур доирасидаги чора-тадбирларнинг самарадор экани қайд этилди.\nЙиғилиш иштирокчилари шу йил 11-13 сентябрь кунлари Тошкент шаҳрида СПЕКАнинг сув ресурслари, энергетика ва атроф муҳит муаммолари бўйича ишчи гуруҳининг 23-сессияси ўтказлишини ҳам қутладилар.\nАйни вақтда 2021-2023 йилларга БМТ Инсон ҳуқуқлари бўйича кенгашига ҳамда Парламентлараро иттифоқнинг Ижроия қўмитасига сайланиши учун Ўзбекистоннинг номзодини илгари суриш жараёнлари бормоқда. Ушбу жараёнлар доирасида, шунингдек, мамлакат Олий Мажлисига бўлиб ўтадиган сайловлар ҳақида халқаро жамоатчиликни хабардор қилиш мақсадида Ўзбекистон делегацияси 42-сессиянинг дастлабки куни бир қатор учрашувлар ўтказди.\nХусусан, Ҳиндистон Ташқи ишлар вазирининг ўринбосари В.Т.Сингх, ХХР Давлат кенгашининг Инсон ҳуқуқлари бўйича бюроси директори Л.Гуанжин, Ислом ҳамкорлик ташкилоти Инсон ҳуқуқлари бўйича доимий комиссиясининг Ижрочи директори М.Бут билан музокаралар ташкил этилди. Мазкур учрашувлар давомида жорий йилнинг октябрь ойида Ёшлар ҳуқуқлари бўйича Тошкент семинарини ўтказиш билан боғлиқ масалалар ҳам муҳокама қилинди.\nБундан ташқари Ўзбекистон делегацияси билан Россия, Қирғизистон, Тожикистон, Туркманистон ва Арманистоннинг БМТ ва бошқа халқаро ташкилотлар ҳузуридаги ваколатхоналари раҳбарларининг учрашувлари бўлиб ўтди.\nМаълумот учун: БМТ Инсон ҳуқуқлари бўйича кенгаши таркибига 47 та давлат киради. Кенгаш БМТнинг 2005 йилдаги Саммити қарорлари асосида худди шу номдаги комиссиянинг ўрнида тузилган. Мазкур Кенгаш – БМТ Бош Ассамблеясининг органи бўлиб, ўз мажлисларини мунтазам равишда, йилига камида уч марта ўтказади. Шунингдек, Кенгаш фавқулодда сессиялар ўтказиши ҳам мумкин.


Пуқaралардың атында жеке турақ жай барлығы ямаса жоқлығы ҳаққындағы мағлыўматнаманы алыў мүддети 5 жумыс күнинен 3 жумыс күнине шекем қысқарды » Zaman.uz\nТурмысы даўамында кадастр мәкемесине иси түспеген инсән болмаса керек. Үй-жайымызды рәcмийлестириў, жер участкаларынан пайдаланыў, көшпес мүлкти ижараға бериў жағдайларына дус келемиз.\nМәмлекетлик хызметлер агентлиги «қолы» қайсы хызмет түрине тиймесин, әлбетте бул бағдарда қолайлықлар жаратылып, хызмет алыў мүддети ҳәм төлемлердиң қысқарыўына ерисиледи.\nӨзбектан Республикасы Министрлер Кабинетиниң Мәмлекетлик хызметлер агентлиги ҳәм кадастр тараўы қәнигелери менен биргеликте ислеп шығылған нәўбеттеги ҳүжжети тастыйықланды.\nЖаңа қарар менен бир қатар хызметлер алыў тәртиби әпиўайыластырылмақта.\n-пуқаралардың атында жекетурақ жай бар ямаса жоқлығы ҳаққында мағлыўматнама алыў;\n- ипотека шәртнамаларын;\n-көшпес мүлкти ижараға бериў шәртнамаларын;\n-жер участкасынан шекленген түрде пайдаланыў ҳуқықын (сервитут) дизимнен өткериў мәмлекетлик хызметлер.\nКелиң, өзгергенин көрип шығамыз.\nАлдынлары усы ҳүжжетлерди алыў ушын тек ғана көшпес мүлк жайласқан кадастр бөлимине мүрәжат етиў керек болған. Енди болса, Мәмлекетлик хызметлер орайлары арқалы усыныс етилетуғын көпшилик хызметлер сыяқлы экстерриториал тәртипте алыў имканияты жаратылған. Хызметти, сондай-ақ электрон түрде my.gov.uz порталы арқалы алыўда мүмкин.\nБуннан тысқары, хызмет алыўдың анық тәртиби болмағаны себепли, хызметкерлер өзлери қәлеген ўақытты көрсетиўи мүмкин еди. Жаңа тәртипке көре квартира ушын кадастр паспортын – 3 жумыс күнинде, турақ жай – 5 жумыс күнине шекем алыў мүмкин.\nКадастр паспорты жойтылғанда (жарамсыз ҳалға келгенде), қағаз ямаса пластик формада жаңа кадастр паспорты 2 жумыс күни даўамында бериледи.\nКөшпес мүлк объектлериниң натурақ жайға тийисли бөлеги бойынша ҳүжжет, майданына қарап 5 жумыс күнинен 25 жумыс күнине шекем болған мүддетте таярланады.\nАлдынға тәртиптиң және бир тәрепи халықтың көп наразышылықларына себеп болған. Себеби, көшпес мүлк объектине болған ҳуқық түри ямаса ийеси өзгергенде, бирақ объекттиң техникалық параметрлери өзгермеген жағдайда да мәжбүрий түрде кадастр паспортын қайта рәсмийлестириў керек болар еди. Бул болса пуқаралар тәрепинен 2 рет қәрежет сарыпланыўына (кадастр паспорты ҳәм реестрден көширме алыў) себеп болған. Бул тәртип бийкар етилмекте.\nСондай-ақ, жаңа тәртипке көре, көшпес мүлк объекти ийеси өзгергенде, композит хызметтен пайдаланып, бир арза менен реестрден көширме ҳәм кадастр паспортын ўақытта алыў имканы жаратылады.\nЖәне бир әжайып жаңалық- пуқралардың атында жеке турақ жай барлығы ямаса жоқлығы ҳаққындағы мағлыўматнаманы алыў мүддети 5 жумыс күнинен 3 жумыс күнине шекем қысқарды. Мағлыўматнама алыў баҳасы болса 38 мың сўмға кемейип (базалық есаплаў муғдарының 20%тен 3%ке), бүгинги күнде 6 690 сўмды қурайды, алдын 44 690 сўм еди.\nМәмлекетлик хызметлер агентлиги Сизге жәнеде қолай мәмлекетлик хызметлерди усыныс етиў бойынша жумысларды даўам еттиреди.скачать dle 11.3


Адолат қарор топган кун — Ishonch Gazetasi\nМиллат тақдирига дахлдор қонуннинг ўттиз йилдан сўнг ишлашига ишонч бағишлаган куч\nЎзбек тилига давлат тили мақоми берилган кунни ҳалигача кечагидек эслайман. …1989 йилнинг 21 октябрь санаси. Ўшанда биз ТошДУ (ҳозирги Ўзбекистон Миллий университети)нинг Журналистика факультети талабалари пахтада эдик. Сирдарё вилоятининг Оқолтин туманидаги Ворошилов номидаги 10-совхозда. Аммо ўша куни бизга бутун вилоят раҳбарияти алоҳида эътибор қаратган эди. Негаки, талабалар ўзбек тилига давлат тили мақоми берилиши масаласининг кўриб чиқилиши ва қабул қилинишини пахта даласида туриб ҳам жиддий ҳимоя қилишга киришган эди…\nЎша куни, ҳали собиқ иттифоқ ва коммунистик партия ҳукми кучдалигига қарамай, республикаларнинг миллий қудратга эга бўлишига тиш-тирноғи билан қаршиликлар кучайган бир пайтда тарихий қарор қабул қилинди. Зиёлиларнинг қатъий руҳдаги чиқишлари ҳамда республика раҳбариятининг жасорати эвазига тилимиз давлат тили мақомига эга бўлди. Бу истиқлолнинг илк қадами эди. Бу ўзликка қайтиш йўлидаги ўта муҳим одим эди. Бу биз талабаларнинг ҳам байрами эди – чин маънода ғалаба эди.\n…Йиллар ўтди. Кейинчалик билдикки, қонун чиқариш билангина иш битмас экан. Қолаверса, ўзбек тилининг узоқ йиллик иккинчи даражалик мавқеи нафақат «юқори»дагиларнинг, балки ўзимиздагиларнинг ҳам анча-мунчасига маъқул бўлиб келгани кимнинг хаёлига келибди, дейсиз.\nМайли, ўтган ишлар ўтди-кетди. Бироқ кейинчалик юртимиз мустақил давлат бўлиб, миллий уйғониш заруратга айланган замонда ҳам тилимизга эътиборсиз бўлдик. Ўша тарихий қонунга амал қилмадик. Албатта, эслаб турдик. Шунчаки, номигагина байрам қилиб, мақтаниб юрдик. Зиёлиларимиз 21 октябрь арафасида бир-икки чиқиш билан чекланиб қўя қоладиган бўлишди.\nАслида, мактабларда она тилимизни ўргатиш йил сайин орқага кетди, олий ўқув юртларини тугатган кадрлар ҳам ўз она тилида ғиж-ғиж хато билан ёзишни ор билмай қўйди. Шаҳар-у қишлоқларимиз кўчаларидаги ёзувларни кўриб, юзимиз қизармади. Дастлаб ажнабий ёзувларга ҳайратландик. Шундай бўлса, «замонавий» бўлгандек ҳис қилдик, ўзимизни. Бора-бора норасо ёзувларга, имло хатоларига, ажнабий ёзувларга, сўнгра, ҳатто, ажнабий исмларга ҳам эътибор қилмай қўйдик. Биз кўникдик. Кўникиш эса фожиамизга айланаёзди.\nОрадан ўттиз йил ўтди. Тарихий ҳужжат қабул қилинганда она алласини эндигина эшитган гўдак навқирон ёшга етди. Ўшанда биз ўйлагандикки, яна ўттиз йилдан сўнг тилимиз дунёни тутади, деб. Афсуски, бугунгача ҳам она тилимиз мавқеидан хавотирда эдик…\nБулар бугунгача бўлган ҳолатимизнинг аччиқ чизгилари…\n2019 йил 4 октябрь. Давлатимиз раҳбари Шавкат Мирзиёев «Ўзбекистон Республикасининг «Давлат тили ҳақида»ги қонуни қабул қилинганининг ўттиз йиллигини кенг нишонлаш тўғрисида»ги қарорни имзолади. Бу хабардан юраклар бир қалқди. Кўнгилда яна балқиб умидлар шуълаланди. Хайрият. Зиёлилар яна оташ бўлиб ёнди. Кўнгилдаги гаплар юзага чиқди. Матбуотда, телевидение, радио, ижтимоий тармоқларда бўй кўрсатди. Одамлар уйғонди. Ахир тилга эътибор – элга эътибор эди-да! Халқнинг қадди кўтарила бошлади.\n2019 йил 21 октябрь. Президентимиз ўзбек тилига давлат тили мақоми берилганининг 30 йиллигига бағишланган тантанали йиғилишда иштирок этди. Она тилимиз ҳақида, унинг истиқболи ҳақида ёниқ маъруза қилди.\nБугун дунёга ўзимизни кўрсата оладиган, кимлигимизни исбот этган, қисқа вақтда бунёд этилган муҳташам Халқаро Конгресс марказида биз муштоқлик билан кутган фикрлар айтилди.\nЎзбек тилининг давлат мақомига эришган кун умумхалқ байрами сифатида нишонланадиган бўлди.\nБайрам қачон қилинади? Шу кун инсон учун қадрли бўлса! Шу кун инсон ҳаётида унутилмас, сира-сира унутиб бўлмас кун бўлса!\nПрезидентимиз 21 октябрь санасини юртимизда «Ўзбек тили байрами куни» деб белгилаш ташаббуси билан чиқди. Буни она тилимиз фидойилари, зиёлилар, бутун халқимиз улкан хушхабар сифатида беқиёс хурсандчилик билан қарши олди. Бу кун миллат учун унутилмас кун эди. Шундай бўлиб қолажак ҳам.\nАхир тил байрами – эл байрами. Ўзликка қайтилган кун сифатида мангуликка дахлдордир. Тилсиз миллат бўлмайди. Бу кунни нишонлаш ўзликни нишонлаш, онани эъзозлаш, авлодлар давомида миллат руҳини сақлашни нишонлаш демакдир.\nЭнг муҳими, энди бу кун олдингидек мавсумий ва шунчаки эсга олиб қўйиш билан ўтилмайди. Ҳақиқий байрам бўлади. Яна ҳам муҳими шуки, унга мустаҳкам асослар билан тайёргарлик кўрилади.\nГап шундаки, Президентимиз шундай таклифни ўртага ташлади: она тилимиз мавқеини кўтаришни ўзимиздан, оиламиздан, жамоамиздан бошлайлик. Бу адолатли ва айни вақтда энг тўғри ташаббусдир. Зеро, давраларда она тилимиз истиқболи ҳақида оғзимиз кўпириб гапирсаг-у, оиламизда, жамоамизда чучмал тилда сўзласак, бундай тил ривожланмайди.\nПрезидентимиз ўз нутқида таълимнинг барча босқичларида она тилимизни ўқитиш савияси, сифатини ошириш, замонавий технологиялар билан мукаммаллаштириш масаласини кун тартибига қўйди. Дилдаги гаплар эди бу. Уни-да барчамиз бир хушхабар ўлароқ дилдан қўлга кўчган қарсаклар билан қабул қилдик. Юрак-юракдан қўллаб-қувватладик. Зотан она алласи билан қонимизга кирган тил таълим билан сайқал топади. Таълим она тилида бўлмас экан, ўзга тил орқали ўзга миллат маданияти ҳам руҳиятга сингиб боради. Она тилида ўйлаган инсон миллат тақдирини ўз тақдири деб билади. Биз кўзлаган мақсад ҳам аслида шу.\nДавлатимиз раҳбари кўча ва объектларнинг номланиши хусусий иш эмас, балки миллат маънавияти, унинг бебаҳо бойлиги бўлган тилига бўлган эътиборнинг инъикоси эканини қатъий тарзда таъкидлади.\nПрезидент фармонига биноан Вазирлар Маҳкамасида Давлат тилини ривожлантириш департаменти, шунингдек, тилимизга янги атамаларнинг кириб келиши билан боғлиқ турли чалкашликларни тартибга солиш бўйича атамалар комиссияси ташкил этилиши ҳақидаги хабар барча йиғилганлар томонидан самимий олқишлар билан кутиб олинди.\nТуркий тилли давлатлар ҳамкорлик кенгашига аъзо бўлган Ўзбекистоннинг яна бир эзгу таклифи – туркий тилли давлатлар ёзувчиларининг энг сара асарларидан ҳар бир тилда юз жилдли асарлар тўпламини нашр этиш борасидаги ғоянинг аъзо давлатлар томонидан бир овоздан қабул қилингани эса қалбларимизда ифтихор ҳиссини янада жўш урдирди.\nБайрам тантаналарининг бадиий қисми ҳар бир иштирокчида ўчмас из қолдирарли тайёрлангани билан эътиборли бўлди. Жонли ижро, халқимизнинг асл санъати намуналари саралангани, Эркин Воҳидов, Абдулла Орипов, Муҳаммад Юсуф, Ҳалима Худойбердиева каби миллат ифтихорига айланган шоирларнинг ўз тилларидан она Ватан мадҳини юксак чўққиларга олиб чиқилган асарларининг ўқилган тасмалари қўйилганида кўзлар намланди, мумтоз санъатнинг ҳар уч йўналишидаги ноёб ашулаларнинг дастурдан ўрин олгани эса ҳеч бир зиёли эътиборидан четда қолмади.\nБулар бугунги кун чизгилари…\nЭнди… Биз бундан ўттиз йил илгариги ўша тарихий кунни яхши эслаб юрганимиз каби 2019 йилнинг 21 октябри ҳам хотирамизда она тилимизга эътибор, истиқлолни мустаҳкамлаган кун сифатида қолиши, шубҳасиз. Фақат энди у ярим ифтихор-у, ярим масъулиятли хотира эмас, балки шууримизга ҳар бир инсон ўз миллатининг келажаги учун масъул, ўз она тилининг тақдири учун жавобгар, деган бир оташин ва мукаммал, бутун бир вазифа ва бурчни елкалаган тарихий кун сифатида эсланажак.\nОна тилимизнинг баралла жаранглагани – истиқлолимиз янада мустаҳкамлангани барчамизга муборак бўлсин!\nДСҚ раиси биринчи ўринбосари Мубин Мирзаев: «Саховат ва кўмак» умумхалқ ҳаракати —…


11 ой аввал | Rustam | 3025\nАссалому алайкум! Тақдир тақозоси билан мен 2 маротаба пархонга бордим. У ерга боришимдан мақсадим, улар хам бир нимани айтармикан деган мақсадда эдим. Лекин мен пархонни гапларига ишонганим йўқ, астағфируллоҳ дедим. Мен уни гапини тасдиклаганим ҳам йўқ. Энди бу ишим ширкка кириб қолмайдими? Жавоб учун раҳмат.\nИшонмаган одам улар олдига борадими? Яхшиямки, сизга ёқадиган гап оғзидан чиқмабди. Акс ҳолда умрбод ортидан қолмасдингиз. Аллоҳ таоло ва Расулуллоҳ соллаллоҳу алайҳи васаллам уларни ҳеч нарса билмасликларини айтиб турсалар, сиз шубҳа қилиб, “бирор нарсани билармикан” деб боришингиз тўғри бўладими? Аллоҳ таоло “Жин” сурасида марҳамат қилади:\nعَالِمُ الْغَيْبِ فَلَا يُظْهِرُ عَلَى غَيْبِهِ أَحَدًا۝\n“У ғайбни билувчидир ва ҳеч кимни Ўз ғайбидан хабардор қилмас.\nإِلَّا مَنِ ارْتَضَى مِن رَّسُولٍ فَإِنَّهُ يَسْلُكُ مِن بَيْنِ يَدَيْهِ وَمِنْ خَلْفِهِ رَصَدًا۝\nБу икки оятнинг умумий маъноси қуйидагича: Ғайб, яъни бандаларнинг илми етмаган нарсани фақат Аллоҳ таолонинг Ўзигина билади. Ҳамда уни ҳеч кимга билдирмайди ҳам. Аммо баъзи ғайб нарсаларни Ўзи хоҳлаган пайғамбарларига билдириши мумкин. Шунда ҳам баъзи гап-сўзлар аралашиб, адашиб кетишининг олдини олиб, ўша Пайғамбарининг олдидан ҳам, ортидан ҳам муҳофаза қилиб юрувчи фаришталарни қўйиб қўяди. Демак, ғайб илмини фақат Аллоҳ таолонинг Ўзи-ю, баъзисини Пайғамбар соллаллоҳу алайҳи васаллам билишлари мумкин. Шундай экан, нима учун мўмин-мусулмонлар ичидан кўплаб кишилар турли фолбин, ромчи ва бошқаларга эътиқод қўйиб, уларга мурожаат қилиб, сўзларига ишонишади. Бу бидъат ва хурофотдан бошқа нарса эмас. ("Тафсири ҳилол" китобидан). Валлоҳу аълам!


COVID-19 га қарши кураш бўйича штаб коронавирус инфекцияси пайтида антибиотикларнинг фойдалари ва зарари ҳақида гаплашди\n06 Oktabr 20:08 / Published in COVID-19\nКоронавирус инфекциясига қарши кураш бўйича штаб вирусли инфекциялар билан касалланган ҳолда антибиотикларни қабул қилиш мумкинми ёки йуқми ҳақида гапирди.\nГрипп билан ҳам, коронавирус билан ҳам касалликнинг қўзғатувчиси вирус бўлиб, антибиотикларни қабул қилиш бошиданоқ иккала касалликнинг асоратларига олиб келади, деб таъкидладилар мутахассислар.\nКўпинча фуқаролар ҳар қандай жиддий касаллик, шу жумладан коронавирус ёки гриппни антибиотиклар ёрдамида даволаш мумкин деган фикрга эга.\nБаъзи одамлар бундан ҳам кўпроқ боришади: шифокорга мурожаат қилиш ўрнига, улар ўзларини даволашади ва ўзларининг дори-дармонларини ёзадилар.\nCOVID-19 гақарши кураш бўйича штаб дорилар, айниқса антибиотиклардан эҳтиёт бўлишга чақирди. Бундан ташқари, антибиотикларни қабул қилиш ижобий таъсир кўрсатмайди, аксинча, аксинча.\n«Антибиотиклар ҳеч қачон вирусларни ёъқ қилмаган, антибиотиклар зарур микроорганизмларни ўлдиради. Антибиотиклар ажралмас микроелементларни қон орқали ажратиш жараёнини кучайтиради. Бу, ўз навбатида, инсон танасида иммунитет танқислиги ҳолатини келтириб чиқаради ва бошқа юқумли касалликларнинг ривожланишига олиб келади», – деб тушунтирди штаб аъзоси Севара Убайдуллаева.\nУнинг сўзларига кўра, беморга антибиотикларни буюриш учун шифокор аввал уни бактериологик текширувга юбориши керак. Натижа ўртача 4-5 кун ичида келади.\nШундан кейингина пайдо бўлган инфектсияга қарши қайси бири самаралироқ бўлишига қараб қайси дори кераклиги аниқланади.\n«Агар касалликнинг ўткир босқичидан 5-7 кун ўтгач, ҳарорат яна кўтарилса, демак бу қонда лейкоцитоз, с-реактив оқсилнинг юқори даражаси ва кейин антибиотикларни буюриш тавсия этилади», – деди Убайдуллаева.\nЎзбекистон Соғлиқни сақлаш вазирлиги август ойи охирида антибиотиклар коронавирусни даволамаслигини маълум қилди. Кейин мутахассислар антимикробиял дорилар COVID-19 га ҳеч қандай таъсир қилмаслигини, аксинча унинг тарқалишига шароит яратиб беришини таъкидладилар.\nTagged under: АНТИБИОТИКЛАР, ГРИПП, ИНФЕКЦИЯСИ, ИЧИШ, КОВИД, КОРОНАВИРУС\nМирза Азизовнинг ўз жонига қасд қилиш тўғрисидаги ёзуви Ўзбекистонда коронавирусдан қандай даволанади


Парламент 2012 йилдан бошлаб казино фаолиятини таъқиқлади | ҚИРҒИЗИСТОН ЯНГИЛИКЛАРИ\nПарламент 2012 йилдан бошлаб казино фаолиятини таъқиқлади\nЖогорку Кенеш депутатлари 2012 йилнинг 1 январидан казино ўйин бизнеси фаолиятини Қирғизистон ҳудудида таъқиқловчи қонун лойиҳасини бир овоздан қабул қилдилар. Ўйин клублари эгалари эса қабул қилинган қонун 15 мингдан ошиқ одамни ишсиз қолишларини билдирмоқдалар.\nҚонун лойиҳаси ташаббускори «Ар-Намис» партияси депутати Бақитбек Жетигенов бўлди.\nТашаббускор сўзлари кўра, мамлакатда ўйин клубларининг кўплиги жамиятда қиморга бўлган тобъе инсонларнинг кўпайишига ва уларнинг руҳий, ахлоқий сифатларининг бузилишига олиб келмоқда.\n«Бу казинолар хизмат қилувчи шахсларнинг кўпчилигини ёшлар тузади», —деди депутат.\nҚСДП депутати Ирина Карамушкинанинг фикрича, парламент бу қарорни аввалроқ қабул қилиши керак эди.\nБироқ Жетигенов ҳампартиячиси Дастан Бекешев парламент қонун қабул қилишда унинг оқибати қандай бўлишини ўйламаганини билдирди.\nУ ўйин автоматларини мамлакатга олиб киришни таъқиқлаш ва давлат ичидаги автоматларни уч ой ичида мусодара қилишни таклиф қилганди.\n«Биз шунчаки қонунни қабул қилсак, улар [ўйин бизнеси соҳиблари] яширин бизнесга ўтиб кетишади», —деди Бекешев.\nБошқа депутат Ширин Айтматова эса қонун қабул қилиниши билан давлатда ишсизлик кўпайиб кетишини билдирди.\nУнинг фикрича, парламент таъқиқлашдан аввал ўйин клублари эгаларига алтернатива таклиф қилиши керак эди.\nЎйин заллари соҳиблари норозиликлари\nДепутатлар мазкур қонун лойиҳасини муҳокама этаётган бир пайтда, Оқ уй олдида 700га яқин кишилар қонунни бекор қилиш талаблари билан норозилик акциясини ўтказдилар. Митингчиларнинг аксарияти ўйин заллари соҳиблари ва уларда ишловчи ходимлар бўлди.\nМитингчилар депутатлар 15 минг одам тақдирини ўйламай қонун қабул қилмоқдалар дея билдирдилар.\n«Агар барча казино ва ўйин клублари ёпилса, 15 минг одам ишсиз қолади», — дея қичқиришди митингчилар.\nМитингчилардан бири, казино соҳиби Азат фикрича, давлат улар бизнесини таъқиқлашдан аввал алтернатива кўрсатиши керак.\nЯна бир митинг иштирокчиси Назгуль эса казинодагидек катта маош бошқа ерда тўланмаслигини айтди.\n«Карьерани ўстириш имкони бор», —деди норозилик акцияси иштирокчиси.\nОтунбаева видео блоги\nЎйин клубларининг ёпилишига муносабатини Роза Отунбаева ўз видео блогида билдирди.\nПрезидентнинг билдиришича, мазкур бизнес ман қилинган Қозоғистон, Россия ва Белорусия давлатлари бизнесменлари учун Қирғизистон энг қулай маконга айланган.\n«Минг афсус, бироқ бизнинг давлат ушбу бизнес учун Ўрта Осиёдаги энг қулай маконга айланиб қолди», —деди Отунбаева.\nПрезидент фикрига кўра, казино фаолияти жамиятга ўз салбий таъсирини кўрсатмоқда.\nБироқ Отунбаева мазкур бизнес тўлалигича ёпилса, муаммо янада чуқурроқ тус олишини айтиб ўтди.\n«Нолегал бизнес кўпаяди, лекин йўқ бўлмайди», —дея ҳисоблайди мамлакат бошчиси.\nАввалги мақолаСайлов-2011: Депутатлар хорижий ТВларга қўйилган таъқиқни бекор қилишлари мумкин\nНавбатдаги мақолаФутбол, Қирғизистон чемпионати: «Дордой» муддатидан аввал чемпионликни қўлга киритди


Ҳисобварақлар очиш ва уни юритиш тартибини бузганлик учун банкнинг жавобгарлиги\nҲужжатлар тақдим этилганидан кейин банклар томонидан ҳисобварақлар очишда сабабсиз кечиктирилганлик ёки очишдан бош тортганлик, шунингдек мазкур турдаги ҳисобварақ очиш учун ортиқча ҳужжатларни талаб қилганлиги учун мижозга банк устав сармоясида белгиланган энг кам миқдорининг 0,02 фоизи миқдорида (20 000 000 сўм) жарима тўланади.\nБунинг учун мижоз Марказий банкка тасдиқловчи ҳужжатларни илова қилган ҳолда ариза билан мурожаат қилади.\nМижозлар ҳисобварақларига пулларни ҳисобга киритиш ва ҳисобдан чиқариш тартибини бузганлик учун мижозга банк устав капиталининг энг кам миқдорининг 0,01 фоизи (10 000 000 сўм) миқдорида жарима тўланади.\nЭлектрон тўлов тегишли тўлов ҳужжати банкка тушган кунда амалга оширилиши шарт. Агар тўлов ҳужжати банк амалиёти куни тугаганидан кейин тушса, банклар электрон тўловни кейинги иш кунидан кечиктирмай амалга ошириши шарт.\nЭлектрон тўловларни амалга оширишнинг белгиланган муддатлари банк томонидан бузилган тақдирда, у мижозга кечиктирилган ҳар бир кун учун кечиктирилган электрон тўлов суммасининг 0,1 фоизи миқдорида пеня тўлаши шарт. Пеня миқдори кечиктирилган электрон тўлов суммасининг 10 фоизидан кўп бўлмаслиги керак.\nБанкнинг айби билан электрон тўлов нотўғри амалга оширилган тақдирда, у маблағни хатолик аниқланган кундан кейинги иш кунидан кечиктирмасдан олувчининг ҳисобварағига ўтказиши шарт. Акс ҳолда, мижоз банкдан маблағларни қайтаришни, шунингдек, кечиктирилган ҳар бир кун учун нотўғри амалга оширилган электрон тўлов суммасининг 0,1 фоизи миқдорида пеня тўлашни талаб қилиш ҳуқуқига эга. Пеня миқдори нотўғри амалга оширилган электрон тўлов сумманинг 10 фоизидан кўп бўлмаслиги керак.\nБунинг учун мижоз хизмат кўрсатувчи банкка зарарни қоплаш ҳақида ариза билан мурожаат қилади.\nЮзага келган низолар келишув йўли билан ҳал этилмаса, мижоз судга мурожаат қилади.\nҚайд этилган жавобгарлик чоралари банк ва мижоз ўртасида тузилган шартнома матнига киритилган бўлиши лозим.\nСудга мурожаат қилиш тартиби ҳақида маълумот.\nАдвокат хизматидан фойдаланиш учун адвокатни танлаш.\n"Банклар ва банк фаолияти тўғрисида"ги Қонун\nТижорат банкларига жарима санкцияларини қўллаш тартиби тўғрисидаги низом\nТижорат банклари капиталининг монандлигига қўйиладиган талаблар тўғрисидаги низом